title: Henrik Holmberg

text: Holmberg löysi vuonna 1845 Kemijoesta kultaa, ja hänet lähetettiin tutustamaan kullanhuuhdontaan Uraliin. Hän tutki vuosina 1847 ja 1848 Kuusamossa jokien kultapitoisuutta. Vuosina 1850–1852 hän oli Pohjois-Amerikassa Sitkan saaressa tekemässä luonnontieteellisiä ja kansatieteellisiä tutkimuksia. Hän keräsi siellä ollessaan 19 000 hyönteistä ja lahjoitti ne Helsingin yliopistolle. 1850-luvun lopulla hän tutki Ruotsin ja Norjan kalastusoloja, ja hänet nimitettiin 1860 Suomen ensimmäiseksi kalastuksenvalvojaksi. Hänen teoksensa "Förteckning och afbildningar af finska fornlemningar" (1863) oli ensimmäinen esitys Suomen kivi- ja pronssikautisista muinaislöydöistä.


title: Luettelo televisiosarjan Puoli seitsemän jaksoista

text: Tämä on luettelo Puoli seitsemän -televisiosarjan jaksoista ja vieraista.


title: Kaliumsulfidi

text: Kaliumsulfidi on kemiallinen yhdiste, jonka kaava on KS. Kaliumsulfidia voidaan käyttää reagenssina analyyttisessä kemiassa tai orgaanisessa synteesissä valmistettaessa tioleja. Kaliumsulfidia tuotetaan kaliumsulfaatin ja hiilen välisellä reaktiolla. Kaliumsulfidistä käytetään myös nimiä "dikaliummonosulfidi", "dikaliumsulfidi" ja "kaliummonosulfidi".


title: Really (albumi)

text: Really on J. J. Calen toinen studioalbumi, joka julkaistiin vuonna 1973. Albumi äänitettiin vuonna 1972 Muscle Shoalsissa Alabamassa ja Nashvillessa Tennesseessä.


title: Really (albumi)

text: Kaikki kappaleet säveltänyt J. J. Cale ellei toisin mainita.


title: Hilton!

text: Hilton! on suomalainen, Virpi Suutarin ohjaama dokumenttielokuva, joka sai ensi-iltansa maaliskuussa 2013.


title: Hilton!

text: Elokuva kertoo Hiltoniksi kutsutun itähelsinkiläisen vuokratalon, Nuorisosäätiön nuorisohotellin asukkaiden ja heidän lähipiirinsä elämästä. Elokuvan teemana on syrjäytyminen. Elokuva avasi vuoden 2013 Docpoint-dokumenttifestivaalin.


title: Tupakoinnin terveysvaikutukset

text: Tupakoinnin terveysvaikutukset ovat merkittäviä kansanterveydelle. Erään arvion mukaan joka toinen koko aikuisikänsä tupakoinut kuolee tupakan aiheuttamiin sairauksiin. Tupakointi laskee odotettavissa olevaa elinikää jopa kymmenellä vuodella. Yleisimpiä tupakoinnin aiheuttamia sairauksia ovat erilaiset syövät, sydänsairaudet, verenkiertohäiriöt ja -sairaudet, näön heikkeneminen, krooniset keuhkosairaudet, kuten astma sekä krooninen keuhkoputkentulehdus ja siihen liittyvä keuhkoahtauma. Lisäksi tupakointi aiheuttaa impotenssia ja suurentaa mahahaavan riskiä. Tupakointi on merkittävin sepelvaltimotaudin, aivoinfarktin ja katkokävelyn aiheuttaja. Tupakointi aiheuttaa keuhkosyövistä 90 %, haimasyövistä 30 % ja huomattavan osan myös muista syöpäsairauksista. Tupakointi tiedetään muun muassa keskeiseksi munuaissyövän riskitekijäksi. Tupakointi myös nostaa virtsarakon syövän riskin suunnilleen nelinkertaiseksi ja aiheuttaa enemmistön sairastumisista. Tupakointi heikentää lisäksi hedelmällisyyttä molemmilla sukupuolilla. Tupakointi aiheuttaa paljon sairauspoissaoloja ja ennenaikaisia työkyvyttömyyseläkkeitä.


title: Tupakoinnin terveysvaikutukset

text: Tupakointi aamulla on muuta tupakointia epäterveellisempää. Jos tupakoitsija polttaa puolen tunnin sisällä heräämisestä, kasvaa jo muutoinkin kohonnut keuhkosyöpäriski lähes kaksinkertaiseksi, kertoo Cancer-lehdessä raportoitu amerikkalaistutkimus. Tutkimukseen osallistui yli 7 000 tupakoitsijaa. Syöpäriskin kasvu selitetään sillä, että heräämisen jälkeen tupakoivat vetävät henkeensä tavallista enemmän savua ja näin ollen enemmän syöpää aiheuttavia kemikaaleja.


title: Tupakoinnin terveysvaikutukset

text: Verenkierron häiriöt selittyvät muun muassa sillä, että nikotiini supistaa verisuonia, jolloin verenkierto heikkenee ja veritulppa syntyy herkemmin. Verisuonten supistuminen saa aikaan verenpaineen kohoamisen, joka aiheuttaa sydämelle enemmän työtä, kasvattaen erityisesti sydän- ja verisuonitaudeista kärsivien akuutteja riskejä.


title: Tupakoinnin terveysvaikutukset

text: Savukkeina poltetun tupakan käyttö uhkaa keuhkojen toimintaa, lisää sairastumisen riskiä ja heikentää ääreisverenkiertoa, joka ilmenee raajojen kylmyytenä. Tuorein tutkimus on myös osoittanut, että pitkäaikainen tupakointi aiheuttaa usein keuhkoahtaumatautia. Jopa puolet naistupakoitsijoista sairastuu keuhkoahtaumatautiin.


title: Tupakoinnin terveysvaikutukset

text: Suurina annoksina tupakointi voi aiheuttaa pahoinvointia ja muita myrkytysoireita. Ihon pintaverenkierto heikkenee, mikä heikentää kylmän sietoa. Tupakan hiilimonoksidi eli häkä heikentää veren hapenkuljetuskapasiteettia ja siten fyysistä suorituskykyä.


title: Tupakoinnin terveysvaikutukset

text: Tupakoinnin haittoihin lukeutuvat myös savun sivullisille aiheuttamat haitat, joita kutsutaan passiiviseksi tupakoinniksi. Monissa maissa on rajoitettu tupakointia julkisilla paikoilla, millä pyritään vähentämään tupakoinnin haittavaikutuksia kansanterveydelle. Esimerkiksi Euroopan unionin komission mukaan Euroopassa kuolee joka vuosi yli puoli miljoonaa ihmistä tupakan aiheuttamiin sairauksiin. Tupakointia rajoittavaa lainsäädäntöä on ainakin Suomessa, Norjassa, Ruotsissa, Yhdysvalloissa, Irlannissa, Virossa, Alankomaissa, Italiassa, Kreikassa ja Turkissa.


title: Tupakoinnin terveysvaikutukset

text: Lannoitteilla kasvatettu tupakka sisältää merkittäviä määriä poloniumin isotooppia 210, joka kerääntyy tupakoitsijoiden keuhkoihin ja aiheuttaa syöpää.


title: Tupakoinnin terveysvaikutukset

text: ”"Tupakan myynnistä kertyy valtiolle verotuloja noin 600 miljoonaa euroa vuodessa. Samaan aikaan tupakoinnin aiheuttamat kustannukset ovat 1,5–2 miljardia euroa vuodessa. Kustannuksia syntyy menetetyistä elinvuosista, sairauksien hoidosta, sairauspoissaoloista, sairauskorvauksista, tupakkataukojen aikana tekemättömästä työstä, tulipaloista, roskaamisesta ja tupakansavun rajaamisesta tupakointitiloihin."”


title: Tupakoinnin terveysvaikutukset

text: Tupakointi lisää suusyövän riskiä ja altistaa parodontiitille eli suun kiinnityskudoksen tulehdukselle. Lisäksi tupakointi aiheuttaa halitoosia eli pahanhajuista hengitystä, karvakieltä sekä leukoplakiaa eli suun limakalvon muutoksia.


title: Tupakoinnin terveysvaikutukset

text: Tupakointi heikentää sekä naisen että miehen hedelmällisyyttä. Naisten tupakointi viivästyttää raskaaksi tulemista ja lisää kohdunulkoisen raskauden riskin yli kaksinkertaiseksi. Miehillä tupakointi laskee siittiöiden laatua, määrää ja liikkuvuutta ja saattaa heikentää potenssia. Odottavan äidin tupakointi vahingoittaa myös sikiötä. Tupakansavusta verenkiertoon siirtyvät haitalliset aineet kulkeutuvat napanuoran kautta sikiön verenkiertoon. Sikiön veren nikotiinipitoisuus nousee jopa äidin pitoisuutta korkeammaksi, sillä sikiön kyky poistaa nikotiinia verestä on aikuista heikompi.


title: Tupakoinnin terveysvaikutukset

text: Sikiön kannalta tupakansavusta haitallisimpia ovat hiilimonoksidi, nikotiini ja raskasmetallit. Sikiön verenkiertoon kulkeutunut hiilimonoksidi heikentää veren punasolujen hapenkuljetuskapasiteettia, josta seuraa krooninen hapenpuute. Hapenpuute aiheuttaa ongelmia solujen jakautumisessa ja kudosten kasvussa. Tämän lisäksi nikotiini supistaa kohdun, istukan ja napanuoran verisuonia, mikä edesauttaa sikiön hapenpuutetta. Yhdessä nikotiini ja häkä syanidin, kadmiumin ja lyijyn kanssa pienentävät tupakoivien äitien saamien lasten syntymäpainoa 200–400 grammaa.


title: Tupakoinnin terveysvaikutukset

text: Tupakointi lisää raskaudenaikaisen verenvuodon riskiä, mikä altistaa ennenaikaiselle synnytykselle ja kaksinkertaistaa keskenmenon riskin. Ennenaikaisen synnytyksen riski kasvaa suhteessa päivittäin poltettujen savukkeiden määrään. Istukan vajaatoiminta, ennenaikainen irtoaminen, eteisistukan riski ja ennenaikainen lapsiveden meno ovat yleisempiä tupakoivilla äideillä. Raskauden aikainen tupakointi lisää huulilakihalkion, astman ja allergioiden riskiä lapsella..


title: Tupakoinnin terveysvaikutukset

text: Eläinkokeiden perusteella uskotaan sikiöaikaisen nikotiinialtistuksen olevan haitallista hermoston normaalille kehittymiselle. Aivojen nikotiinireseptorien kehitys alkaa neljännellä tai viidennellä raskausviikolla. Verenkierron nikotiinin aiheuttama nikotiinireseptorien aktivoituminen aiheuttaa muutoksia näiden reseptorien ilmaantumisessa ja toiminnassa. Sikiöaikainen tupakansavualtistus on epidemiologisissa tutkimuksissa yhdistetty sekä alentuneeseen älykkyyteen että lyhytaikaisen muistin ongelmiin.


title: Tupakoinnin terveysvaikutukset

text: Synnyttyään lapsi saattaa kärsiä nikotiinin vieroitusoireista, joka ilmenee esimerkiksi vastasyntyneen vapinana. Tupakoivan äidin rintamaidossa on nikotiinia viisi kertaa enemmän kuin hänen verenkierrossaan. Äidin tupakointi lyhentää imetyksen kestoa ja vähentää maidon määrää. Raskausajan tupakointi lisää kätkytkuoleman riskiä. Imeväiskuolleisuuden riski on noin puolet suurempi tupakoivilla kuin tupakoimattomilla äideillä.


title: Tupakoinnin terveysvaikutukset

text: Raskauden aikainen tupakointi lisää riskiä lapsen sormien ja varpaiden vikoihin. Varpaat tai sormet voivat puuttua, sormia tai varpaita voi olla ylimääräisiä tai niistä voi tulla räpylämäiset. Riski kasvaa päivässä poltettujen savukkeiden määrän myötä.


title: Tupakoinnin terveysvaikutukset

text: Jos vanhemmat tupakoivat sisätiloissa, he altistavat lapsensa passiiviselle tupakoinnille. Palavasta savukkeesta leviää huoneilmaan palamistuotteita. Ilmaan tulee kolme ja puoli kertaa enemmän tervaa ja lähes seitsemän kertaa enemmän hiilimonoksidia kuin tupakoitsijan keuhkoihin. Huoneilman savu altistaa lapsen äkilliselle välikorvantulehdukselle sekä hengitystietulehduksille.


title: Tupakoinnin terveysvaikutukset

text: Tupakan haittavaikutuksille altistuminen heijastuu myös lapsen kehitykseen. Keskittymis- ja käytöshäiriöt ovat tupakoivien lapsilla yleisempiä. Tupakoinnin uskotaan vaikuttavan lapsen kehitykseen ja terveydentilaan ainakin kymmeneen ikävuoteen saakka.


title: Tupakoinnin terveysvaikutukset

text: Tupakoivilla on havaittu pienentynyttä riskiä sairastua haavaiseen paksusuolen tulehdukseen. Tupakointi vaikuttaa myös hieman vähentävän rintasyövän, Kaposin sarkooman, raskausmyrkytyksen ja atooppisten häiriöiden riskiä.


title: Tupakoinnin terveysvaikutukset

text: Tupakoimattoman riski sairastua Alzheimerin ja Parkinsonin tauteihin on jopa kaksinkertainen. Vaikutus johtuu mahdollisesti siitä, että nikotiini vähentää aivojen asetyylikoliinin määrää, nostaen samalla dopamiinin määrää.


title: Tupakoinnin terveysvaikutukset

text: Skitsofreniaa potevat potilaat tupakoivat yleisesti ja onkin epäilyjä tupakan positiivisista vaikutuksista skitsofreniapotilailla.


title: Tupakoinnin terveysvaikutukset

text: Tupakkatuotteita valmistavan Philip Morrisin ja Cato-instituutin selvitykset kertovat tupakoijan tulevan yhteiskunnalle halvemmaksi kuin tupakoimattoman. Tämä selittyisi tupakoijien lyhyemmällä elinajalla, jolloin terveyskustannukset olisivat pienemmät.


title: Tupakoinnin terveysvaikutukset

text: Tupakansavu on luonnollinen, epäselektiivinen ja palautuva monoamiinioksidaasin estäjä sen sisältämien beetakarboliinien vuoksi. Positroniemissiotomografialla tehty tutkimus osoittaa tupakoitsijoiden MAO-A aktiivisuuden olevan 30 % ja MAO-B aktiivisuuden 40 %.


title: Tupakoinnin terveysvaikutukset

text: Nikotiini ja muut kolinergistä järjestelmää aktivoivat yhdisteet edesauttavat muistijäljen syntymistä ja parantavat keskittymiskykyä.


title: Tupakoinnin terveysvaikutukset

text: Tupakoinnin on osoitettu lyhentävän merkittävästi reaktioaikaa ja parantavan havainnointinopeutta. Älykkyysosamäärän korrelaatio oli negatiivinen. Tutkimus kuitenkin antoi viitteitä tupakoinnin positiivisesta vaikutuksesta henkiseen suorituskykyyn.


title: Alankomaat talviolympialaisissa 2002

text: Alankomaat osallistui Salt Lake Cityn talviolympialaisiin 2002 27 urheilijan joukkueella. Maa saavutti urheilulajeissa 8 mitalia, joista kolme oli kultaista ja viisi hopeista. Maan lippua avajaisissa kantoi Nicolien Sauerbreij ja päättäjäisissä kantoi Gerard van Velde.


title: Östen Holsti

text: Östen Nikolai Holsti (23. maaliskuuta 1887 Helsinki – 5. lokakuuta 1952 Portland, Oregon, Yhdysvallat) oli suomalainen lääkäri ja professori. Hän toimi lääkärinä Yhdysvalloissa 1913–1920, sisätautiopin professorina Helsingin yliopistossa 1933–1951 ja vuodesta 1948 Portlandin yliopiston vierailevana professorina. Hän julkaisi patologis-anatomisia tutkimuksia muun muassa arteritis verrucosasta ja tulehduksellisista sydänläppävioittumista.


title: Östen Holsti

text: Holstin isä oli professori Hugo Holsti.


title: Piggies

text: Piggies on The Beatlesin kappale vuodelta 1968. Kappale on yhtyeen kymmenennellä albumilla "The Beatles". ”Piggies” on yhtyeen kitaristi George Harrisonin kirjoittama kappale ja Harrison myös laulaa kappaleen itse. "Piggies"-kappaleella Harrison soittaa kitaraa, mutta sillä voidaan kuulla myös viulun ja cembalon soittoa. ”Piggies” kestää noin kaksi minuuttia ja se on albumin ensimmäisen levyn kakkospuolella.


title: Piggies

text: The Beatlesin paluusinglen "Free as a Bird" musiikkivideolla, on viittaus "Piggies-kappaleeseen".


title: Straight Out of Hell

text: Straight Out of Hell on powermetal-yhtye Helloweenin 15. studioalbumi, joka julkaistiin 18. tammikuuta 2013.


title: Straight Out of Hell

text: Albumi ylsi Suomen virallisen listan sijalle 4.


title: Hugo Holsti

text: Hugo Östen Leonard Holsti (28. syyskuuta 1850 Hämeenlinna – 21. tammikuuta 1918 Helsinki) oli suomalainen lääkäri ja professori. Hän oli Helsingin yliopiston sisätautiopin dosentti 1883–1886 ja ylimääräinen professori 1886–1911. Hän julkaisi tohtorinväitöskirjan "Om typhus recurrens och särskidt dess senaste epidemi i Helsingors" (1877) sekä tilastollisia yhteenvetoja eri tautien esiintymisestä Suomessa.


title: Hugo Holsti

text: Hänen isänsä oli Rudolf Israel Holsti ja poikansa Östen Holsti.


title: Paavo Honkajuuri

text: Paavo Mikko Honkajuuri (26. marraskuuta 1914 Helsinki – 15. maaliskuuta 2001 Helsinki) oli suomalainen teollisuusjohtaja, koulutukseltaan diplomi-insinööri. Hän sai vuorineuvoksen arvon 1961. Hän oli Rauma-Raahe Oy:n pääinsinööri vuodesta 1943, toimitusjohtaja 1948–1951 ja Rauma-Repola Oy:n pääjohtaja vuodesta 1951.


title: Paavo Honkajuuri

text: Hänen isänsä oli pääjohtaja Mauri Honkajuuri.


title: Paavo Honkajuuri

text: Honkajuuri toimi myös Suomen Golfliiton ja Jääkiekkoliiton puheenjohtajana ja oli Kansainvälisen olympiakomitean jäsen vuosina 1967–1981. KOK palkitsi hänet Olympic Order -tunnustuksella vuonna 1982.


title: Honkasalo

text: Honkasalo on suomalainen sukunimi, joka on muun muassa seuraavilla henkilöillä:


title: Tauno Honkasalo

text: Tauno Bruno Honkasalo (1912–1975) oli suomalainen geodeetti, Helsingin yliopiston dosentti.


title: Tauno Honkasalo

text: Honkasalo oli valtiongeodeetti 1940–1959, vanhempi valtiongeodeetti (professori) vuodesta 1959. Hän oli Helsingin yliopiston dosentti 1957–1975. Hän suoritti eri maiden perusviivojen mittauksia valointerferenssillä.


title: Seulki Kang

text: Catherine Seulki Kang (; s. 25. syyskuuta 1987 Pohjois-Jeolla) on korealaista syntyperää oleva keskiafrikkalainen taekwondoin. Hän kilpaili naisten 49 kg -sarjassa vuoden 2012 kesäolympialaisissa Lontoossa. Hän putosi karsintakierroksella hävittyään Lucija Zaninovićille. Afrikan olympiakarsinnassa hän oli samana vuonna sijoittunut toiseksi. Hän sai pronssia opiskelijoiden MM-kilpailujen 53 kg:n sarjassa 2012.


title: Adolphe Ambowodé

text: Adolphe Ambowodé (s. 13. helmikuuta 1958) on keskiafrikkalainen entinen yleisurheilija. Hän jäi miesten maratonissa 70. sijalle kesäolympialaisissa 1984 Los Angelesssa ja 42. sijalle kesäolympialaisissa 1988 Soulissa. Ambowodén paras aika oli hänen vuoden 1988 kisoissa saavuttamansa 2:23:52.


Banguin roomalaiskatolinen arkkihiippakunta on katolisen kirkon arkkihiippakunta, joka kattaa 35 066 km² alueen Keski-Afrikan tasavallassa. Se perustettiin 8. toukokuuta 1909 Oubangui Charin apostolisena prefektuurina, ja siitä tuli apostolinen vikariaatti 2. joulukuuta 1937. Sen nimi vaihdettiin Banguiksi 28. toukokuuta 1940, ja vikariaatti korotettiin arkkihiippakunnaksi 14. syyskuuta 1955.


title: Banguin roomalaiskatolinen arkkihiippakunta

text: Banguin alaisuudessa toimivat Alindaon, Bambarin, Bangassoun, Berbératin, Bossangoan, Bouarin, Kaga-Bandoron ja Mbaïkin hiippakunnat.


text: Arkkihiippakunnan pääkirkko on Notre Damen katedraali (Bangui).


title: John Bettis

text: John Bettis (s. 24. lokakuuta 1946 Long Beach) on yhdysvaltalainen populaarimusiikin sanoittaja. Hän työskenteli The Carpentersin kanssa vuodesta 1969 lähtien ja sanoitti useat lauluduon hiteistä, mukaan lukien ”Top of the World”, ”Goodbye to Love” ja ”Only Yesterday”.


title: John Bettis

text: Bettis on yltänyt sanoittamillaan kappaleilla top 10 -listalle sekä pop-, soul- että countrymusiikissa ja hänen lauluistaan on myyty yhteensä yli 250 miljoonaa äänitettä. Hänen sanoittamiinsa hitteihin kuuluvat The Pointer Sistersin ”Slow Hand” (1981), Michael Jacksonin ”Human Nature” (1983) ja Madonnan ”Crazy for You” (1985).


title: John Bettis

text: Bettis on palkittu Emmyllä kahdesti: vuonna 1988 kesäolympialaisten tunnuskappaleesta ”One Moment in Time” ja vuonna 2003 kappaleesta ”Where Is the Hope”. Hänen "Kummisetä osa III" -elokuvaan sanoittamansa kappale ”Promise Me You’ll Remember” oli ehdolla Oscar-palkinnon saajaksi.


title: John Bettis

text: John Bettis valittiin vuonna 2011 Songwriters Hall of Fameen.


title: Alppimastiffi

text: Alppimastiffi on sukupuuttoon kuollut sveitsiläis-italialainen koirarotu, joka tunnetaan bernhardinkoiran edeltäjänä. Se oli myös yksi nykyisen mastiffin tärkeimmistä kantaroduista (mm. "Couchez"-nimisen yksilön kautta), ja lisäksi se on vaikuttanut merkittävästi muihin edellä mainitusta rodusta polveutuviin rotuihin ja läheisimpiin sukulaisrotuihin.


title: Alppimastiffi

text: Alppimastiffi oli vanha rotu, joka oli kotoisin Sveitsin ja Italian Alpeilta. M.B. Wynn mainitsee kirjassaan: "Vuonna 1829 valtava vaaleanbrindle L'Ami-niminen koira, joka edusti vanhaa alppimastiffi-rotua, vietiin St. Bernardin luostarista näytteille Lontooseen ja Liverpooliin Englannin kookkaimpana koirana." William Cavendishin, Devonshiren 5. herttuan, uskotaan kasvattaneen alppimastiffeja Chatsworth House -kartanossaan. Myöhemmin nämä vuoristokoirat sekoittuivat myös alkuperäisseudullaan kokonaan muiden rotujen, kuten samasta kantamuodosta St. Bernhardin luostarissa eteenpäin jalostetun bernhardinkoiran, kanssa eikä alkuperäisen rodun edustajia enää jäänyt jäljelle.


title: Alppimastiffi

text: Nimityksiä "alppimastiffi" ja "bernhardilainen" käytettiin 1800-luvun alussa yhtä aikaa kuvaamaan samaa rotua. Tämä on kuitenkin harhaanjohtavaa, sillä St. Bernhardin solan luostarissa kasvatettu muunnos poikkesi selvästi alkuperäisestä: vuonna 1830 sitä alettiin risteytettää muiden rotujen, kuten newfoundlandinkoiran ja tanskandoggin, kanssa ja se edustaa uudempaa rotua, joka tunnetaan nykyisin nimellä bernhardinkoira ensimmäisen kasvatuspaikkansa mukaan. Munkit olivat luulleet newfoundlandinkoiran runsaan, tuuhean karvapeitteen parantavan rodun soveltuvuutta kylmään ilmastoon, mutta kävikin päinvastoin: jäätä muodostui helpommin pitkään karvapeitteeseen eikä pitkäkarvaisista yksilöistä ollut pelastuskoiriksi. Munkit päättivät antaa jatkossa kantaan syntyvät pitkäkarvaiset pennut läheisissä Sveitsin laaksoissa eläneille ihmisille, ja näin pitkäkarvainen bernhardinkoira alkoi saavuttaa ensi kertaa suosiotaan pelkkänä seurakoirana. Vielä nykyisinkin lyhytkarvainen bernhardinkoira on lähempänä alkuperäistä rotutyyppiä ja sitä kautta myös alppimastiffia.


title: Alppimastiffi

text: Nykyisin alppimastiffin luultavasti suorimpana ja puhtaimpana elossa olevana jälkeläisenä pidetään harvinaista Italian Alpeilta kotoisin olevaa italianalppimastiffia, josta tunnetaan sekä pienempi "cane garouf"- että kookkaampi "Patua"-muunnos. Sen esiintymisalue on hyvin pieni, mutta se kattaa suunnilleen alkuperäisen alppimastiffin entisen elinalueen.


title: Alppimastiffi

text: Alppispanielia ("Canis alpinus") eli saint bernardinspanielia ("Spaniel of Saint Bernard"), joka saattoi olla myös kokonaan erillinen rotu, pidetään usein alppimastiffin pienempikokoisena muunnoksena. Joka tapauksessa se ei ollut täysin sama asia alppimastiffin kanssa, ja näiden kahden erillisen tyypin, ellei jopa rodun yhtäaikaisesta olemassaolosta samalla alueella on todisteita Bernin luonnonhistoriallisessa museossa: siellä säilytettävät kallot voidaan jakaa ainakin kahteen eri rotutyyppiin.


title: Alppimastiffi

text: Nimestään huolimatta alppispanieli ei muistuttanut tyypillistä moderneja spanielirotuja, vaan oli näitä huomattavasti kookkaampi. Sen tiheä, tiivis, kihara karvapeite oli laadultaan myös selvästi erilainen kuin alppimastiffilla. Alppispanielia kuitenkin luonnehditaan suuresta koostaan huolimatta vanhoissa kuvauksissa spanieliksi, ja osa vanhoista piirroksista ajalta ennen risteytyksiä newfoundlandinkoiran kanssa kuvaa sen spanielimaiseksi ja huomattavasti kevyrakenteisemmaksi ja kapeapäisemmäksi kuin tavallisen alppimastiffin. Myös Bernin luonnonhistoriallisen museon alppispanielin kallot ovat pienempiä, pidempikuonoisia ja niiden otsapenger on vähäisempi kuin alppimastiffin kalloissa.


title: Alppimastiffi

text: Alppispanielin säkäkorkeus oli n. 60 cm ja rungonpituus kuononkärjestä hännänpäähän 183 cm. Se tunnettiin älykkäänä ja sopeutuvaisena rotuna, joka kykeni pärjäämään hyvin kylmässä alppi-ilmastossa.


title: Alppimastiffi

text: Alppispanielia esiintyi alun perin Sveitsin lisäksi Ranskan Savoijissa, ja sillä oli täysin eri käyttötarkoitus kuin englantilaisilla spanieleilla: augustiinimunkit käyttivät myös sitä laviinikoirana St. Bernhardin solan alueella perinteisen alppimastiffin ohella, ja viimeksi mainitun lisäksi myös sitä käytettiin tiettävästi bernhardinkoiran jalostamiseen. Itse asiassa usein bernhardinkoirana tunnettu Barry oli useiden lähteiden mukaan oikeasti alppispanieli ja sen täytettyä ruumista jopa muokattiin myöhemmin tarkoituksella muistuttamaan enemmän sen ajan tyypillistä rodunedustajaa, ja uusimmassa muokkauksessa vuonna 1923 pyrittiin jopa lisäämään enemmän senaikaisen bernhardinkoiran piirteitä.


title: Alppimastiffi

text: Asiantuntijat uskoivat alppispanielin kuolleen mahdollisesti sukupuuttoon ensimmäisen kerran jo vuonna 1839, mutta tämä osoittautui pian virheelliseksi olettamukseksi. Kuitenkin hieman ennen vuotta 1847 rodusta ei ollut paikallisen kulkutautiepidemian jälkeen jäljellä kuin enää yksi yksilö. Tämän vuoksi munkeilla ei ollut muuta vaihtoehtoa kuin risteyttää se muunrotuisten koirien kanssa. Nykyisin clumberinspanielin juurten uskotaan olevan ranskalaisissa koirissa, jotka polveutuivat alppispanielin ja basset houndin välisestä risteytyksestä.


title: Sveitsinpinseri

text: Sveitsinpinseri ("Schweizer Pinscher") eli zürichinpinseri on erittäin harvinainen sveitsiläinen koirarotu, jonka nykyinen status ei ole täysin varma.


title: Sveitsinpinseri

text: Sveitsinpinseri kuuluu pinseri-tyyppiin, jonka edustajista se muistuttaa ulkoisesti lähinnä kahta muuta keskikokoista rotua: pinseriä ja itävallanpinseriä. Se kuitenkin poikkeaa väritykseltään kaikista muista pinsereistä: sen karvapeite on snautserin tapaan pippuri ja suola eli käytännössä harmaankirjava.


title: Sveitsinpinseri

text: Rotu on kotoisin Jonatalin kylästä Zürichin kantonista Sveitsistä, eikä se ole ollut koskaan kovin suosittu kotikantoninsa ja sen lähiseutujen ulkopuolella. Sen juuret kuitenkin johtavat muiden pinserien tavoin Saksaan. Koska pinsereillä ja snautsereilla oli yhteinen kantamuoto ja alkuperä, aikanaan niitä molempia saattoi syntyä samoihin pentueisiin. Tällöin rotujen keskinäinen erottelu perustui yksinomaan pentujen karvanlaatuun, joten sileäkarvaiset pippurin ja suolan väriset yksilöt luokiteltiin pinsereiksi väristään huolimatta. Asia aiheutti sittemmin ongelmia Saksan Pinseri-Snautseri Kerhossa, joka ei suostunut rekisteröimään "vääränvärisiä" pinsereitä. Sveitsiläiset olivat kuitenkin eri mieltä, ja niin pippurin ja suolan väristen pinsereiden kasvatus alkoi keskittyä Sveitsin alueelle.


title: Sveitsinpinseri

text: 1960-luvulla Werner Jung, Saksan Pinseri-Snautseri Kerhon silloinen johtaja ja nykyisen saksalaisen pinseri-rodun pelastaja ja elvyttäjä, yritti pelastaa sveitsinpinserin sukupuutolta pinserin ja snautserin välisillä risteytyksillä, mutta ei onnistunut jalostamaan niistä tarpeeksi rodunomaisia. Sen sijaan uhanalaiset alkuperäiset linjat onnistuttiin vielä säilymään muutaman vuosikymmenen ajan, mutta nykyisin niiden olemassaolo on hyvin epävarmaa. Vaikka rotu saattaa olla kuollut sukupuuttoon, saksalaisen kynologin Eva-Maria Kramerin tuore raportti viittaisi siihen, että se on yhä elossa uhanalaisena ja erittäin harvalukuisena.


title: Elin Larsson

text: Elin Larsson (s. 5. marraskuuta 1984) on ruotsalainen saksofonisti. Hänellä on oma yhtye nimeltään "Elin Larsson Group", joka on julkaissut kaksi albumia.


title: Elin Larsson

text: Elin Larsson on soittanut saksofonia 14-vuotiaasta lähtien. Vuonna 2005 hän aloitti opinnot Tukholman kuninkaallisessa musiikkikorkeakoulussa. Samana vuonna perustettu Elin Larsson Group on palkittu Ruotsissa muun muassa vuoden uutena artistina 2009 sekä vuoden jazzyhtyeenä 2011.


title: Elin Larsson

text: Elin Larsson Group


title: Tirkkovitsa

text: Tirkkovitsa () on kylä Leningradin alueen Volossovan piirin Simetsan kunnassa Venäjällä. Se sijaitsee Pietarin ja Tallinnan välisen eurooppatie E20:n varrella kaksi kilometriä Simetsan taajamasta itään. Vuonna 2007 kylässä oli 67 asukasta.


title: Tirkkovitsa

text: Kaprion kihlakunnan Iljussan pogostaan kuulunut Tirkkovitsa mainitaan ensimmäisen kerran Novgorodin Vatjan viidenneksen verokirjassa vuonna 1500. Venäläisten asuttamassa kylässä oli jo vuonna 1793 puinen ortodoksinen kirkko, joka vuonna 1868 korvattiin Ivan Bulanovin suunnittelemalla kivikirkolla. Narvan maantien varrella sijainneen kyytiaseman paikalle rakennettiin vuonna 1807 alkuperäisessä asussaan säilynyt Luigi Ruscan suunnittelema postiasema. Nähtävyyksiin kuuluu myös kylässä syntynelle teollisuusmies Nikolai Demidoville omistettu muistopylväs, joka pystytettiin vuonna 1838.


title: Väinö Hoover

text: Väinö (Vaino) Alexander Hoover, ent. "Huovinen", (27. heinäkuuta 1905 Leadville, Colorado, Yhdysvallat – 31. heinäkuuta 1983 Santa Monica, Kalifornia, Yhdysvallat) oli amerikansuomalainen keksijä ja lahjoittaja, oppiarvoltaan filosofian tohtori California Institute of Technologysta arvosanalla magna cum laude. Hän opetti yliopistoissa, toimi pääsuunnittelijana ja matemaatikkona teollisuuslaitoksissa. Hän perusti Santa Monicaan sähkölaitteita valmistavan yrityksen Hoover Electric Co. Vuonna 1953 hän perusti California Institute of Technologyn yhteyteen Hoover Foundation -säätiön, joka tukee vähävaraisia opiskelijoita. Hän toimi Finlandia Foundationin varapuheenjohtajana sen perustamisesta 1954 lähtien ja oli Suomen olympiakeräyksen puheenjohtaja Yhdysvalloissa vuonna 1960.


title: Väinö Hoover

text: Hooverin vanhemmat olivat Suomesta tulleita siirtolaisia.


title: Kirsimalmi

text: Kirsimalmi on metasomaattisesti syntynyt malmi, jossa on sulfidimineraaleja, esimerkiksi kiisuja. Sitä on muodostunut, kun magmasta peräisin olevat magnesium, piidioksidi ja rauta ovat syrjäyttäneet silikaattikivilajien aineksia. Tällöin muodostuu malmimineraalien lisäksi muun muassa antofylliittiä ja kordieriittia. Fennoskandian tunnetuimmat kirsimalmiesiintymät sijaitsevat Salon Kiskossa ja Ruotsin Falunissa.


title: Keski-Afrikan keisarikunta

text: Keski-Afrikan keisarikunta oli lyhytikäinen, keisarikunnaksi julistautunut valtio. Se korvasi Keski-Afrikan tasavallan joulukuussa 1976, mutta tasavalta palautettiin vuonna 1979. Keisarikunta oli virallisesti perustuslaillinen monarkia, mutta todellisuudessa absoluuttinen monarkia. Keisarina toimi Jean-Bédel Bokassa, joka käytti titteliä Bokassa I. Ennen tätä hän johti maata presidenttinä. Bokassa julistautui keisariksi 4. joulukuuta 1976. Kruunajaiset järjestettiin tasan vuosi myöhemmin, 4. joulukuuta 1977.


title: Keski-Afrikan keisarikunta

text: Keisarikunta lakkautettiin ja tasavalta palautettiin 21. syyskuuta 1979, kun Ranskan tukemat joukot syrjäyttivät Bokassan.


title: Metasomatoosi

text: Metasomatoosi (uudismuodoste kreikan kielestä) on geologinen ilmiö, jossa kiinteä kivilaji muuttuu kemialliselta koostumukseltaan siihen ulkoa tunkeutuvien aineiden (nesteiden tai kaasujen) vaikutuksesta. Metasomatoosissa kivilajista poistuu osittain tai kokonaan yksi tai useampi alkuaine ja nämä korvautuvat ympäristöstä tulleilla aineksilla. Kivilajiin tihkuva aine saa reagoidessaan aikaan uusia mineraaleja alkuperäisten mineraalien kanssa. Metasomatoosi on metamorfoosin muoto, jossa tapahtuu kemiallisia muutoksia.


title: Metasomatoosi

text: Metasomatoosi muuttaa muun muassa kalkkikiveä niin, että syntyy karsikiviä. Silikaattisista kivilajeista syntyy esimerkiksi antofylliittiä, kordieriittia sekä kvartsia ja kiilteitä sisältäviä kivilajeja. Metasomatoosin vaikutuksesta voi syntyä myös malmeja.


title: Sjunkhattenin kansallispuisto

text: Sjunkhattenin kansallispuisto on kansallispuisto Nordlandin läänin alueella Pohjois-Norjassa. Kansallispuisto perustettiin vuonna 2010 ja sen pinta-ala on 417,5 km².


title: Breheimenin kansallispuisto

text: Breheimenin kansallispuisto on kansallispuisto Opplandin ja Sognin ja Fjordanen läänien alueella Norjassa. Kansallispuisto perustettiin vuonna 2009 ja sen pinta-ala on 1 691 km². Korkeimmat vuoret alueella ovat Nordre Hestbrepiggen (2 172 m) ja Tverrådalskyrkja (2 088 m).


title: Pahan otteessa

text: Pahan otteessa voi tarkoittaa ainakin seuraavia:


title: Luettelo Keski-Maan eläimistä

text: Luettelo Keski-Maan eläimistä sisältää tietoa J. R. R. Tolkienin fantasiakirjoissa esiintyvistä eläinlajeista.


title: Luettelo Keski-Maan eläimistä

text: Arawin villikarja () on nimitys, jota käytetään Rhûnissa asuvasta valkoisesta villikarjasta. Nimi tulee siitä, että ne polveutuvat tarujen mukaan Oromën (sindariksi Araw) karjasta. Gondorin käskynhaltija Vorondil metsästi aikanaan näitä eläimiä ja valmisti yhden Arawin villihärän sarvesta Suuren Torven, käskynhaltijoiden perintökalleuden.


title: Luettelo Keski-Maan eläimistä

text: Crebain (yksikössä craban) ovat suurikokoisia varislintuja, jotka asuvat Mustainmaassa. Ne ovat toimivat usein pahojen voimien vakoojina.


title: Luettelo Keski-Maan eläimistä

text: Hukat () ovat ilkeä susirotu, joka asui Kolmannen Ajan Keski-Maassa Erämaan alueella Sumuvuorten itäpuolella ja joiden kanssa vuorten örkit olivat monin paikoin liittoutuneet. Näitä susia kutsutaan useimmiten hukiksi, vaikkakin joskus myös yksinkertaisesti susiksi, mutta joka tapauksessa ne olivat niin isoja, että örkit saattoivat ratsastaa niiden selässä taisteluihin. Sudenratsastajia on tavattu mm. Viiden armeijan taistelussa "Hobitti eli sinne ja takaisin" -kirjassa ja Sarumanin armeijassa "Sormuksen ritarit" ja "Kaksi tornia" -kirjoissa. Mutta Sormuksen sodassa hukat lyötiin niin kuin myös suurin osa örkkien armeijoista eikä Keski-Maan taruissa sen jälkeen mainita näitä otuksia.


title: Luettelo Keski-Maan eläimistä

text: Hämähäkit olivat suuria kahdeksanjalkaisia petoja, jotka elivät Sumuvuorilla, Synkmetsässä, Mordorissa ja Ereborissa. Hämähäkit viihtyivät synkissä ja hämärissä paikoissa ja ne inhosivat valoa. Ne rakensivat seitistä pesiään asuinpaikoilleen, ja käyttivät laajaseittistä luolastoaan saalistuksessa. Joillakin lajeilla oli myös myrkkypistin. Hämähäkkejä oli eri kokoisia: suuria, kuten Lukitari, ja pienempiä, kuten Synkmetsien hämähäkit.


title: Luettelo Keski-Maan eläimistä

text: Mearas (yksikössä mearh) ovat Keski-Maan pohjoisosissa kasvatettu hevosten rotu, joiden elinkaari on yhtä pitkä kuin ihmisellä ja jotka ovat tavallista älykkäämpiä ja vahvempia.


title: Luettelo Keski-Maan eläimistä

text: Ne polveutuvat Felarófista, jonka kesytti Rohanin ensimmäinen kuningas, Eorl Nuori. Ne ovat vuosien ajan olleet Rohanin kuninkaallisten ratsuja. Sormusten Sodan aikana Gandalf kuitenkin ystävystyi "mearas"in johtajan, Hallavaharjan, kanssa.


title: Luettelo Keski-Maan eläimistä

text: Mûmakil (yksikkönä mûmak) ovat valtavan suuria norsujen kaltaisia eläimiä, joita Haradin ihmiset käyttivät sotaratsuina. Niiden selkään mahtui ampumatorni ja lukuisia sotureita. Taistelussa "mûmakil" olivat miltei lyömättömiä kokonsa ja paksun nahkansa vuoksi, eivätkä hevoset hevin suostuneet niiden lähelle. Pelennorin kenttien taistelussa niitä koetettiin surmata silmiin ampumalla, mutta sekin oli hyvin vaarallista ja Morthondin Duilin ja Derufin kaatuivat johtaessaan jousimiehiään tässä yrityksessä.


title: Luettelo Keski-Maan eläimistä

text: Hobittien tarinaperinteessä "mûmakil" tunnettiin olifantteina.


title: Luettelo Keski-Maan eläimistä

text: Siivekkäät pedot ovat suuria siivekkäitä lohikäärmettä tai traakkia muistuttavia petoja, jotka ovat Keski-Maassakin muinaisia, aikansa yli elänyt jäänne maailman varhaisimmilta ajoilta. Sauronin tärkeimmät palvelijat, sormusaaveet, käyttävät siivekkäitä petoja ratsuinaan Sormuksen sodassa. Vaikka ne ovat mustia ja pahoja, ne eivät ole epäkuolleita haamuja kuten isäntänsä, vaan eläviä olentoja.


title: Luettelo Keski-Maan eläimistä

text:
Tolkienin kirjoituksissa pedoista ei käytetä mitään vakiintunutta nimitystä. ”Siivekäs peto” on Kersti Juvan käännös Tolkien-ensyklopedisti David Dayn käyttämästä termistä "Fell Beast".
Yhden siivekkään pedon tappaa rohanilainen Éowyn-neito Pelennorin kenttien taistelussa, lyömällä miekalla tämän pään irti. Muut tuhoutuvat Valtasormuksen tuhoutumisen myötä.


title: Luettelo Keski-Maan eläimistä

text: Suuret kotkat ovat tavallista suurempia kotkia, jotka Manwën uskottiin lähettäneen sekä Keski-Maahan että Númenoriin. Tolkienin mukaan ne olivat joko "maiar"ia tai tavallista älykkäämpiä eläimiä.


title: Alholman saha

text: Alholman saha on Pietarsaaressa sijaitseva UPM-Kymmene-konserniin kuuluva sahalaitos. Sahan tuotantokapasiteetti oli vuonna 2013 200 000 kuutiometriä kuusi- ja mäntysahatavaraa vuodessa ja sen palveluksessa oli 80 henkilöä.


title: Alholman saha

text: Sahan perusti 1896 Wilhelm Schauman. Se yhdistettiin 1960 Wilhelm Schauman Oy:hyn ja vuonna 1987 siitä tuli osa Kymmene-konsernia Schaumanin fuusion yhteydessä. Vuosina 1990-2001 saha toimi "Wisatimberin" nimellä.


title: Johan Henrik Hoppius

text: Johan Henrik Hoppius (k. 1757) oli suomalainen pappi ja virsirunoilija. Hän oli sotilaana isonvihan aikana, ja vuodesta 1723 hän oli Tyrön ja 1729 Tuuterin kirkkoherra Inkerissä. Hän sepitti virsiä, joita ilmestyi painettuna ilman tekijännimeä vihkonen "Hengellisiä virsiä" (1745). Lisäksi hän kirjoitti joitakin eläinsatuja.


title: Meyer Guggenheim

text: Meyer Guggenheim (1828 Lengnau, Sveitsi – 1905) oli yhdysvaltalainen kaivosmagnaatti ja Guggenheimin suvun patriarkka. Hän syntyi Sveitsissä juutalaiseen perheeseen ja tuli nuorena miehenä Yhdysvaltoihin vanhempiensa ja sisarustensa mukana. Yhdysvalloissa Guggenheim ansaitsi aluksi omaisuuden rautatieosakkeilla ja alkoi sitten sijoittaa kaivostoimintaan Länsi-Yhdysvalloissa. Hän lopetti suvun kirjailu- ja tekstiililiiketoiminnan, ja keskittyi täysin kaivos- ja sulattotoimintaan. Hän perusti oman sulaton Coloradoon sekä sulattoja ja kaivoksia Meksikoon. Ajan myötä Guggenheimin perheestä tuli kaivosteollisuuden johtavia toimijoita maailmassa.


title: Veikko Ruoppila

text: Veikko Ilmari Ruoppila (8. elokuuta 1907 Lammi – 2. lokakuuta 1993 Helsinki) oli suomalainen filologi. Hän oli Helsingin yliopiston suomalaisen filologian apulaisprofessori 1959–1974.


title: Veikko Ruoppila

text: Ruoppila kirjoitti tutkimuksia murresanastosta, muoto- ja äänneopista, kielenhuollosta sekä äidinkielen opetuksesta. Hänen sota-aikana tekemänsä väitöskirja "Kotieläinten nimitykset suomen murteissa" (I, väitösosa 1943 ja II, jatko-osa 1947) oli sanastomaantieteellistä tutkimusta, jollaista Suomessa ei ollut aiemmin tehty. Muita merkittäviä teoksia ovat "Äyrämöismurteiden äännehistoria" (1955) ja "Itä-Kannaksen murresanakirja" (1984).


title: Veikko Ruoppila

text: Ruoppila oli 44 vuotta mukana "Suomen murteiden sanakirjan" toimittamisessa. Hän teki sanankeräystyötä ahkerasti kentällä, kuten aiemmin monet kielentutkijat, ja osallistui myös monien seurojen ja yhteisöjen toimintaan. "Virittäjän" päätoimittaja hän oli vuosina 1960–1970.


title: Korkeakosken saha

text: Korkeakosken saha on Juupajoen Korkeakoskella sijaitseva UPM-Kymmene-konserniin kuuluva sahalaitos. Sahan tuotantokapasiteetti vuonna 2013 oli 330 000 kuutiometriä sahatavaraa vuodessa ja sen palveluksessa oli noin 80 henkilöä. Tuotettu sahatavara menee pääasiassa puusepän- ja huonekaluteollisuuteen sekä rakentamiseen.


title: Korkeakosken saha

text: Korkeakosken saha perustettiin 1960, perustaja oli Valkjärveltä kotoisin ollut Teodor Kopra. Teodor Kopran kuoltua 1964 sahaa alkoivat hoitaa hänen poikansa Keijo Kopra (s. 1942) ja Tenho Kopra. Sahan (" Kopran Saha K. ja T. Kopra Ky") vuosituotanto oli aluksi 3 000 – 5 000 kuutiometriä mutta jo 1960-luvun lopulla se nousi 10 000 kuutiometriin. Vuonna 1975 valmistui vanhan sahan viereen uusi sahalaitos ja sen myötä vuosituotanto kohosi jo yli 100 000 kuutiometriin.


title: Korkeakosken saha

text: Uusi sahalaitos tuhoutui tulipalossa helmikuussa 1981 ja korjausten jälkeen sahaustoiminta pääsi jatkumaan syksyllä 1983. Koprat myivät loppuvuodesta 1989 Korkeakosken sahan ja Pieksämäellä sijainneen Nikkarilan sahan 90 miljoonan markan hinnasta Yhtyneet Paperitehtaat Oy:lle. Tässä vaiheessa Korkeakosken sahan vuosituotanto oli 130 000 kuutiometriä ja sahalla työskenteli 150 työntekijää.


title: Korkeakosken saha

text: Vuodesta 2004 Korkeakosken saha toimi osana UPM-Kymmene Wood Oy:tä ja vuonna 2007 kun UPM-Kymmenen saha- ja vaneriliiketoiminnat eriytettiin, Korkeakosken saha tuli osaksi UPM-Kymmene Oyj:tä. Helmikuussa 2011 sahalla oli tulipalo jossa tuhoutui osittain särmäysosaston rakennus.


title: Kaukaan saha

text: Kaukaan saha on Lappeenrannassa sijaitseva UPM-Kymmene-konserniin kuuluva sahalaitos joka on yksi Suomen suurimpia. Sahan tuotantokapasiteetti oli vuonna 2013 500 000 kuutiometriä sahatavaraa vuodessa ja höyläämön 60 000 kuutiometriä. Sahan ja höyläämön palveluksessa on noin 160 henkilöä. Tuotanto menee pääasiassa puusepän- ja huonekaluteollisuuteen sekä rakentamiseen.


title: Kaukaan saha

text: Saha perustettiin 1891 Lauritsalan sahan nimellä ja se oli T. & J. Salvesen-yhtiön omistuksessa. Salvesenin Lauritsalan saha siirtyi 1916 Kaukas Oy:n omistukseen. Saha toimi Lauritsalassa aina vuoteen 1959 jolloin se siirtyi Kaukaan muiden tuotantolaitosten yhteyteen. Vuonna 1956 nykyisen sahan alueella aloitettiin ensimmäisenä Suomessa sahatavaran keinokuivaus. Kaukaalle valmistui vuosina 1967–1971 Lappeenrantaan uusi sahalaitos, joka lisäsi sahatavaran tuotantokapasiteettia 330 000 kuutiometriin.


title: Kaukaan saha

text: Saha toimi vuodesta 1996 "Yhtyneet Sahat Oy, Kaukaan saha" nimellä ja vuonna 2000 sahan yhteydessä aloitettiin myös sahatavaran jatkojalostus. Vuodesta 2004 Kaukaan saha toimi osana UPM-Kymmene Wood Oy:tä ja vuonna 2007 kun UPM-Kymmenen saha- ja vaneriliiketoiminnat eriytettiin, Kaukaan saha tuli osaksi UPM-Kymmene Oyj:tä.


title: Miesten yleisluistelun maailmanmestaruuskilpailut 1902

text: Pikaluistelun maailmanmestaruudesta kilpailtiin Helsingin Pohjoissatamassa 22.-23. helmikuuta 1902. Mestaruus jäi ratkaisematta, koska kukaan kilpailijoista ei onnistunut saavuttamaan mestaruuteen vaadittavaa kolmea matkavoittoa. Norjan Rudolf Gundersen ja Suomen Jussi Wiinikainen olivat kilpailujen parhaat luistelijat kummankin ottaessa kaksi matkavoittoa.


title: Timo Korhonen (täsmennyssivu)

text: Timo Korhonen oli vuonna 2014 Suomen viidenneksi yleisin kutsumanimen ja sukunimen yhdistelmä. Tunnettuja Timo Korhosia:


title: Prokofi Džaparidze

text: Prokofi Aprasionovitš Džaparidze (, ; 15. tammikuuta 1880 nykyisen Onin piirikunnan Šardometi – 20. syyskuuta 1918) oli georgialaissyntyinen bolševikkivallankumouksellinen.


title: Prokofi Džaparidze

text: Prokofi Džaparidze syntyi tilanomistajan perheeseen. Hän opiskeli Tbilisiin opettajainstituutissa ja liittyi Venäjän sosiaalidemokraattiseen työväenpuolueeseen vuonna 1898. Džaparidze teki puoluetyötä muun muassa Tbilisissä ja Bakussa, jossa hän osallistui azerbaidžanilaisen Hümmət-järjestön perustamiseen.


title: Prokofi Džaparidze

text: Helmikuun vallankumouksen jälkeen Džaparidzesta tuli bolševikkipuolueen Bakun komitean jäsen. Elokuun 1917 puoluekokouksessa hänet valittiin puolueen keskuskomitean ehdokasjäseneksi. Saman vuoden syyskuussa hän johti Bakun työläisten yleislakkoa. Tammikuusta 1918 lähtien Džaparidze toimi Bakun neuvoston toimeenpanevan komitean puheenjohtajana osallistuen vastavallankumouksellisen kapinan kukistamiseen. Huhtikuusta 1918 hän toimi myös Bakun kansankomissaarien neuvoston sisäasiain ja kesäkuusta elintarvikeasiain komissaarina. Turkkilaisten vallattua Bakun hänet ammuttiin yhtenä Bakun komissaareista.


title: Minority Front

text: Minority Front on poliittinen puolue Etelä-Afrikan tasavallassa joka perustettiin National People's Party-puolueesta vuonna 1994. Vaikka puolue edustaa kaikkia Etelä-Afrikan vähemmistöjä, sen kannatus tulee lähes täysin Etelä-Afrikan intialaisyhteisöltä. Puolueen kannatus on voimakkainta KwaZulu-Natalin provinssissa etenkin Durbanin kaupungissa, joka on Etelä-Afrikan intialaisten kulttuurillinen ja väestöllinen keskus. Puolueen johtaja oli Amichand Rajbansi kuolemaansa asti joulukuussa 2011.


title: Yleisluistelun Suomen-mestaruuskilpailut 1899

text: Suomen luistelumestaruudesta kilpailtiin kolmannen kerran Viipurissa 18. helmikuuta 1899. Vain miehet kilpailivat. Kilpailumatkoja oli kolme ja mestaruuteen vaadittiin kaksi matkavoittoa. Tähän pystyi Franz Fredrik Wathén, joka voitti kaksi lyhintä matkaa. Osanottajia oli 500 metrillä 13, 1 500 metrillä 11 ja 5 000 metrillä yhdeksän.


title: Nomima barbarika

text: Nomima tai Nomima barbarika (, ”Barbaarien tavat”) oli Aristoteleen kirjoittama antiikin kreikkalainen teos, joka käsitteli eri ei-kreikkalaisten kansojen tapoja. Se on eräs esimerkki Aristoteleen koulukunnan suorittamista historiallisista tutkimuksista. Teos ei ole säilynyt nykyaikaan, mutta siitä tunnetaan joitakin katkelmia.


title: Nomima barbarika

text: Teos sisälsi ainakin kolme kirjaa. Se oli eräänlainen etnografinen kokoelma, jonka aineiston olivat mahdollisesti koonneet Aristoteleen oppilaat tämän ohjauksessa. Aristoteles piti tällaista etnografis-maantieteellistä tutkimusta tärkeänä oikeudenmukaisen lainsäädännön laatimisen kannalta. Samannimisiä teoksia kirjoittivat myös muut kreikkalaiset kirjailijat, muun muassa Hellanikos (teos "Barbarika nomima"), joka kirjoitti myös useita muita teoksia eri kansoista. Tällaiset teokset voidaan lukea sofististen teosten joukkoon.


title: Nomima barbarika

text: Aristoteleen teos liittyi muiden kansojen tapojen tutkimisen perinteeseen kreikkalaisessa kirjallisuudessa. Kiinnostus oli herännyt sitä mukaa kun kreikkalaiset tulivat tietoisiksi muista kansoista ja näiden erilaisista tavoista. Edelläkävijöitä tässä olivat olleet Hekataios Miletoslainen sekä Herodotos, jonka "Historiateos" kuvaa laajasti skyyttien, persialaisten, lyydialaisten, egyptiläisten ja muiden kansojen tapoja. Sofistit korostivat usein muiden kansojen tapojen keskinäistä ristiriitaisuutta argumentoidessaan relativismin puolesta. Esimerkiksi sofistinen teos "Dissoi Logoi" hyödyntää kansojen päinvastaisia tapoja käsitellessään lakien suhteellisuutta.


title: Nomima barbarika

text: Säilyneiden katkelmien perusteella voidaan päätellä, että aristoteelinen "Nomima barbarika" käsitteli muun muassa skyyttien ja etruskien tapoja. Eräässä katkelmassa Aristoteles mainitsee, että etruskeilla oli — päin vastoin kuin kreikkalaisilla — tapana ruokailla yhdessä vaimojensa kanssa samalla leposohvalla maaten. Tämä tosiseikka tunnetaan myös etruskien kuvanveistosta.


title: Nomima barbarika

text: Teokseen viittaavat muun muassa Varro, Cicero ja Didymos Aleksandrialainen. Plutarkhos käytti teosta lähteenään ja Herakleides Lemboslainen kirjoitti siitä tiivistelmän.


title: Nomima barbarika

text: Kreikkalaisten alueiden lakeja Aristoteleen koulukunta kokosi puolestaan kokoelmaan nimeltä "158 kaupungin valtiomuodot".


title: Suikka

text: Suikka on ennen kaikkea sotilaskäytössä oleva päähine. Tyypillinen suikka on litteäksi taittuva, ympärikäännetyn veneen muotoinen hattu, jossa ei ole lippaa eikä korvasuojuksia. Yleensä suikka on valmistettu kankaasta ja olemukseltaan päänmyötäinen ja litteä.


title: Suikka

text: Suikka kuuluu on tai on kuulunut usean valtion asevoimien univormuun. Nykyisiä tai entisiä suikan käyttäjiä ovat esimerkiksi Yhdysvaltain armeija, Ruotsin puolustusvoimat, Saksan armeija ja Neuvostoliiton armeija. Päähine on alun perin kuulunut skotlantilaiseen sotilasperinteeseen, josta se ensimmäisen maailmansodan jälkeen levisi länsimaisten armeijoiden käyttöön. Suikan ensimmäisiä sotilaallisia käyttäjiä Ison-Britannian ulkopuolella oli Yhdysvaltain armeija.


title: Suikka

text: Suomen puolustusvoimissa suikka tuli käyttöön 1930-luvun lopulla nimellä "Kesälakki m/39". Suomalainen suikka on maavoimilla harmaa, merivoimilla tumman sininen ja ilmavoimilla teräksensininen. Kesälakissa on maavoimilla aselajin värinen tere eli reunusnauha. Ilmavoimilla reunusnauha on kirkkaansininen ja merivoimilla keltainen. Puolustusvoimien suikassa on nahkainen leukaremmi, jota yleensä pidetään yläasennossa lakin etureunan päällä. Suikan etuosassa on päällystö- tai miehistökokardi. Suomen puolustusvoimissa suikkaa käyttävät lähinnä ammattisotilaat kevyen palveluspuvun (m/83) kanssa.


title: Suikka

text: Suomen Merenkulkulaitos siirtyi suikan käyttäjäksi toisen maailmansodan jälkeen. Aiemmin laitoksen alusten miehistöllä oli samankaltainen merimiespuku aluksen nimellä varustettuine pyöreine merimieslakkeineen kuin laivastollakin; erot olivat vähäisiä. Nämä puvut ja lakit takavarikoitiin sotavuosina laivastolle.


title: Suikka

text: Sodan jälkeen, kun yleinen ilmapiiri oli joka suhteessa sodanvastainen, vanhaa merimiespukua pidettiin aivan liian sotilaallisena. Tämän vuoksi myös Merenkulkulaitos sai miehistöilleen uudet virkapuvut. Itse puku oli tavallinen kavaijipuku ja lakiksi tuli merenkulkuviranomaisten merkillä varustettu tummansininen suikka. Vain majakkalaivuri säilytti entisen koppalakkinsa; senkin kokardi uusittiin jälleen vuonna 1963


title: Rami Bedoui

text: Rami Bedoui (, s. 19. tammikuuta 1990 Sousse) on tunisialainen jalkapalloilija. Laitapuolustajana pelaava Bedoui edustaa Tunisian pääsarjassa ES Sahelia.


title: Rami Bedoui

text: Bedoui aloitti jalkapalloilun ammattilaistasolla ES Sahelin riveissä kaudella 2011–2012.


title: Rami Bedoui

text: Bedoui pelasi ensimmäisen maaottelunsa Tunisian paidassa Svetisiä vastaan 14. marraskuuta 2012.


title: Rami Bedoui

text: Kesäkuussa 2018 Bedoui valittiin Tunisian maajoukkueeseen 2018 MM-kilpailuihin Venäjälle. Hän pelasi kisoissa yhden ottelun Panamaa vastaan.


title: Affiliate-markkinointi

text: Affiliate-markkinointi ("affiliate marketing") tai suomeksi kumppanuusmarkkinointi on tulospohjainen markkinointimuoto, jossa maksetaan vain toteutuneista tavoitteista. Tavoite voi olla esimerkiksi verkkokaupan ostotapahtuma, rekisteröityminen verkkopalveluun, yhteydenottopyyntö tai uutiskirjeen tilaus. Affiliate-markkinoinnista saadut tulot ovat pääasiallinen tai merkittävä tulonlähde monilla verkkosivustoilla. Affiliate-markkinoinnissa tarvitaan kolme osapuolta: affiliate-verkosto, mainostaja ja julkaisija.


title: Affiliate-markkinointi

text: Affiliate-verkosto tuo yhteen mainostajat ja julkaisijat. Mainostajat voivat liittyä verkostoon ajamaan tulospohjaista mainontaa ja tarjota julkaisijoille mainosmateriaaleja. Affiliate-verkosto toimii välittäjänä julkaisijan ja mainostajan välillä. Affiliate-verkko laskuttaa mainostajaa julkaisijan tekemistä toteutuneista myynneistä tai liideistä. Julkaisija puolestaan laskuttaa verkostoa tekemistänsä myynneistä. Suomessa toimii tällä hetkellä noin 10 eri affiliate-verkostoa, joita ovat esimerkiksi Adservice, Adtraction, Performission ja TradeTracker.


title: Affiliate-markkinointi

text: Mainostajana affiliate-markkinointi tapahtuu siten, että mainostaja liittyy johonkin affiliate-verkostoon mainostajaksi. Kun mainostaja on rekisteröitynyt verkkoon ja asettanut mainosmateriaaliset saataville affiliate-ohjelmaan, voivat eri verkkosivujen / blogien julkaisijat liittyä mainostajan kampanjaan.


title: Affiliate-markkinointi

text: Julkaisija on verkkosivuston tai muun internetissä toimivan verkkomedian omistaja. Julkaisija liittyy affiliate-verkkoon, esittääkseen sivuillansa mainostajan mainosmateriaalia. Julkaisija tienaa sivustonsa kautta toteutuneista myynneistä mainostajan määrittelemän komission kustakin myynti- tai ostotapahtumasta. Tyypillisiä julkaisijoiden omistamia sivustoja ovat alennuskoodi-, hintavertailu- ja blogisivustot.


title: Yleisluistelun Suomen-mestaruuskilpailut 1900

text: Suomen luistelumestaruudesta kilpailtiin neljännen kerran Helsingissä Pohjoissatamassa 25. helmikuuta 1900. Vain miehet kilpailivat. Kilpailumatkoja oli kolme ja mestaruuteen vaadittiin kaksi matkavoittoa. Franz Fredrik Wathén puolusti Suomen-mestaruuttaan menestyksellä voittamalla kaikki matkat.


title: Rakentaja

text: Rakentaja voi tarkoittaa ainakin seuraavia:


title: Svangaskarð

text: Svangaskarð on Färsaarilla Toftirin kylässä sijaitseva jalkapallostadion. Alueella on lisäksi yhdistetty yleisurheilu- ja jalkapallokenttä.


title: Svangaskarð

text: Stadion on Färsaarten pääsarjassa Effodeildinissä pelaavan B68 Toftirin kotiareena. Svangaskarð toimi myös Färsaarten jalkapallomaajoukkueen kotikenttänä vuosina 1991–1999, jonka jälkeen sen korvasi pääkaupunkiin Tórshavniin rakennettu uusi kansallisareena Tórsvøllur.


title: Svangaskarð

text: Svangaskarð valmistui vuonna 1980. Ensimmäiset kaksi vuotta jalkapallokenttä oli hiekkapintainen ja pukusuojina toimivat yksinkertaiset parakit. Vuonna 1984 rakennettiin kunnolliset pukuhuonetilat ja 1987 kenttä sai tekonurmen. Yleisurheilukenttä valmistui vuonna 1989 järjestettyjä kansainvälisiä Saarikisoja varten.


title: Svangaskarð

text: Svangaskarðin laajentaminen maajoukkueen kotistadioniksi sai alkunsa vuonna 1990, kun Färsaaret oli voittanut Itävallan Ruotsin Landskronassa pelatussa EM-karsintaottelussa. Färsaarilla ei tuolloin ollut Euroopan jalkapalloliiton UEFA:n määräyksiä täyttävää stadionia, joten maajoukkue joutui pelaamaan ottelunsa ulkomailla.


title: Svangaskarð

text: Vanhan jalkapallokentän päälle rakennettiin uusi tekonurmi. Lisäksi valmistuivat uudet pukuhuonetilat sekä katsomo. Remontoidun stadionin avausottelu pelattiin lokakuussa 1991. Svangaskarðin yleisöennätys on vuodelta 1998, jolloin Färsaarten ja Maltan välistä ottelua oli seuraamassa 6 642 katsojaa.


title: Svangaskarð

text: B68:n lisäksi stadionilla ovat pelanneet kansainvälisiä otteluitaan myös muut färsaarelaiset seurajoukkueet, muun muassa Gøtu ÍF.


title: Amorphiksen diskografia

text: Suomalaisen progressiivisen metallin yhtyeen Amorphiksen diskografia koostuu kahdestatoista studioalbumista, kolmesta kokoelma-albumista, kolmesta EP-levystä, yhdestätoista singlestä, yhdestä videosta sekä kahdestatoista musiikkivideosta.


title: Ammoniumkarbamaatti

text: Ammoniumkarbamaatti (NHCONH) on pysymättömän karbamiinihapon ammoniumsuola. Yhdistettä käytetään puhdistusainessa ja lannoitteiden valmistuksessa.


title: Ammoniumkarbamaatti

text: Ammoniumkarbamaatti on huoneenlämpötilassa kiinteää väritöntä tai valkoista voimakkaasti ammoniakilta haisevaa ainetta, joka liukenee erittäin hyvin veteen. Yhdiste on suhteellisen pysymätön, haihtuu herkästi, ja kiinteänä se alkaa hajota jo huoneenlämpötilassa ammoniakiksi ja hiilidioksidiksi. Vesiliuoksessa se hajoaa ammoniumkarbonaatiksi noin 60 °C:n lämpötilassa ja noin 100 °C:ssa siitä muodostuu ureaa.


title: Ammoniumkarbamaatti

text: Ammoniumkarbamaattia valmistetaan johtamalla kuivaa ammoniakkia kuivajäähän. Toinen tapa valmistaa yhdistettä on johtaa ammoniakki- ja hiilidioksidikaasua ammoniumkarbonaattiliuokseen, jota jäähdytetään. Näin muodostuvat ammoniumkarbamaattikiteet erotetaan sentrifugoimalla. Vuonna 1997 ammoniumkarbamaattia valmistettiin muuhun kuin urean valmistukseen 4000 tonnia.


title: Ammoniumkarbamaatti

text: Tärkein ammoniumkarbamaatin käyttökohde on välituotteena urean synteesissä. Yhdiste on emäksistä, minkä vuoksi sitä voidaan käyttää neutralointiin ja pesuaineissa. Yhdistettä voidaan käyttää myös kohotusaineena leivonnassa ja insektisidinä.


title: Bengt Horn

text: Bengt (Pentti) Horn (äännetään: [hu:rn]) (1623–1678) oli kenraalikuvernööri. Sotamarsalkaksi hänet ylennettiin 1677. Hän toimi kuvernöörinä Tallinnassa 1656–1666. Hän sai rauhanneuvottelijana aikaan vuonna 1658 Vallisaaren rauhan. Hän oli vuodesta 1660 valtaneuvostossa ja kannatti Magnus Gabriel De la Gardieta. Hän oli vuodesta 1672 Viron kenraalikuvernööri, Karjalan laamanni 1674, Svean hovioikeuden presidentti 1674 ja 1677 Liivinmaalla ylipäällikkö.


title: Bengt Horn

text: Hänen veljensä oli Krister Horn.


title: Cory Conacher

text: Cory Conacher (s. 14. joulukuuta 1989 Burlington, Ontario, Kanada) on kanadalainen jääkiekkoilija, joka pelaa NHL-joukkue New York Islandersissa. Hän on pelannut NHL:ssä tammikuusta 2013 lähtien.


title: Cory Conacher

text: Conacher pelasi kauden 2006–2007 kotikaupungissaan OPJHL-joukkue Burlington Cougarsissa, minkä jälkeen hän pelasi vuodet 2007–2011 Canisius Collegen jääkiekkojoukkueessa. Toisella kaudellaan 2008–2009 Conacher oli joukkueen toiseksi paras pistemies Jason Weeksin jälkeen. Kaudella 2009–2010 hän oli tehopisteillä 20+33=53 joukkueen paras pistemies, maalintekijä ja syöttäjä. Conacher voitti koko AHA:n pistepörssin, teki kolmanneksi eniten maaleja ja jakoi AHA:n syöttöpörssin toisen sijan. Conacher palkittiin kauden päätteeksi koko sarjan vuoden pelaajana ja valittiin ensimmäiseen tähdistökentälliseen. Viimeisellä yliopistokaudellaan 2010–2011 hän oli pisteillä 23+19=42 taas joukkueensa paras pistemies ja maalintekijä. Conacher sijoittui sekä AHA:n piste- että maalipörssissä viidenneksi.


title: Cory Conacher

text: Viimeisen yliopistokautensa 2010–2011 päätteeksi Conacher siirtyi amateur try-out -sopimuksella ensin AHL-joukkue Rochester Americansiin maaliskuussa 2011. Kahden siellä pelatun ottelun jälkeen hän kävi try-outilla sarjatasoa alempana ECHL:n Cincinnati Cyclonesissa. Conacher teki joukkueessa kolmessa ottelussa tehopisteet 5+2=7. Kolmeen otteluun mahtui sekä kypärätemppu että neljän pisteen ilta. Conacher teki tämän jälkeen pelaajasopimuksen Cyclonesin kanssa, mutta siirtyi jo samana päivänä loppukaudeksi lainalle AHL-joukkue Milwaukee Admiralsiin.


title: Cory Conacher

text: Conacher teki vapaana agenttina sopimuksen AHL-joukkue Norfolk Admiralsin kanssa heinäkuussa 2011. Hän osallistui saman vuoden syksynä NHL-joukkue Tampa Bay Lightningin harjoitusleirille, mutta pelasi koko kauden Admiralsissa. Hän pelasi AHL:ssä hyvän tulokaskauden ja teki 75 runkosarjaottelussa tehopisteet 39+41=80 ja 18 pudotuspeliottelussa pisteet 2+13=15. Conacher teki liigassa eniten maaleja ja hänet palkittiin Willie Marshall Awardilla. Pistepörssissä hän sijoittui toiseksi edellään vain Hershey Bearsin Chris Bourque. Lisäksi Conacher oli kevään 2012 pudotuspelien eniten pisteitä ja syöttöjä tehnyt tulokas. Milwaukee voitti kauden päätteeksi AHL:n mestaruuden, Calder Cupin. Conacher palkittiin kauden jälkeen AHL:n parhaana tulokkaana Dudley "Red" Garrett Memorial Awardilla, valittiin toiseen tähdistökentälliseen, tulokkaiden tähdistökentälliseen ja palkittiin AHL:n arvokkaimpana pelaajana Les Cunningham Awardilla. Hän oli historian neljäs pelaaja joka valittiin arvokkaimmaksi pelaajaksi tulokkaana. Conacherin Admirals ylsi runkosarjassa ennätykselliseen 28 peräkkäiseen voittoon. Hän pelasi kauden aikana myös ssa.


title: Cory Conacher

text: Maaliskuussa 2012 Conacher teki kaksivuotisen ja kaksisuuntaisen pelaajasopimuksen Tampa Bay Lightningin kanssa. Joukkue lähetti hänet syksyn 2012 harjoitusleirin päätteeksi Lightningin uuteen farmijoukkueeseen, Syracuse Crunchiin. Conacher pelasi joukkueessa NHL:n työsulun ajan, mutta nostettiin Lightningin NHL-joukkueeseen työsulun päätyttyä. Hän pelasi ensimmäisen NHL-ottelunsa kaudenavauksessa 19. tammikuuta 2013 Washington Capitalsia vastaan. Conacher sai ottelussa syöttöpisteen ja teki NHL-uransa ensimmäisen maalin.


title: Cory Conacher

text: Tampa Bay myi Conacherin hyvän alkukauden jälkeen yhdessä neljännen kierroksen varauksen kanssa Ottawa Senatorsiin, josta se sai vaihdossa maalivahti Ben Bishopin.


title: Cory Conacher

text: Varsin pienikokoisen Conacherin vahvuuksiin kuuluvat hyökkäyspään pelaaminen, pelinrakentaminen, nopeus ja kulmapelaaminen. Häneltä löytyy myös jonkin verran ärhäkkyyttä. Conacherin heikkouksiin kuuluvat pieni koko ja puolustuspään pelaaminen.


title: Cory Conacher

text: Conacherin pikkuveli Shane pelaa OJHL-liigaa Burlington Cougarsissa. Lisäksi Hockey Hall of Famen jäsenet Charlie, Roy ja Lionel Conacher ovat kaukaista sukua hänelle.


title: Waltarin diskografia

text: Suomalaisen heavy metal -yhtyeen Waltarin diskografia koostuu kolmestatoista studioalbumista, neljästä kokoelma-albumista, kolmesta EP-levystä, yhdeksästätoista singlestä, kahdesta videosta sekä neljästätoista musiikkivideosta.


title: Seelowin kukkuloiden taistelu

text: Seelowin kukkuloiden taistelu oli osa Berliinin-Seelowin offensiivia (16. huhtikuuta – 2. toukokuuta 1945) toisessa maailmansodassa. Se kesti yli kolme päivää, 16.–19. huhtikuuta 1945. Lähes miljoona marsalkka Georgi Žukovin johtamaa Neuvostoliiton1. Valko-Venäjän rintaman ja 78 556 Puolan 1. armeijan sotilasta hyökkäsi asemaan, jota kutsuttiin myös ”Berliinin porteiksi”. Heitä vastassa oli 110 000 Saksan 9. armeijan sotilasta komentajanaan Theodor Busse. Armeija oli osa armeijaryhmä Veikseliä.


title: Seelowin kukkuloiden taistelu

text: Taistelu yhdistetään usein Oder-Neissen taisteluun. Seelowissa kuitenkin käytiin ankarimmat taistelut ja Oder-Neissen taistelu oli ainoastaan Berliinin taistelun alkuvaihe.


title: Seelowin kukkuloiden taistelu

text: Tuloksena oli 9. armeijan saartaminen ja Halben taistelu.


title: Seelowin kukkuloiden taistelu

text: 9. huhtikuuta 1945 neuvostojoukot valtasivat Itä-Preussissa Königsbergin, mikä mahdollisti 2. Valko-Venäjän rintaman, komentajanaan Konstantin Rokossovski etenemisen Oderille. Huhtikuun kahtena ensimmäisenä viikkona puna-armeija toteutti nopeimman uudelleenjärjestelynsä sodan aikana. 2. Valko-Venäjän rintama vastaanotti rintamavastuun 1. Valko-Venäjän rintamalta Schwedtistä Itämerelle, jolloin 1. Valko-Venäjän rintama voitiin keskittää Seelowia vastapäätä. Etelässä 1. Ukrainan rintama komentajanaan Ivan Konev, siirsi pääosan joukoistaan Ylä-Sleesiaan, luoteeseen Neisse-joesta.


title: Seelowin kukkuloiden taistelu

text:
Puna-armeija aloitti hyökkäyksen aamuyöllä 16. huhtikuuta massiivisella tykistökeskityksellä, johon osallistui tuhansia tykkejä ja katjushoja. Jo ennen auringonnousua Valko-Venäjän 1. rintama aloitti hyökkäyksensä Oderin yli, ja Ukrainan 1. rintama Neissen yli.
Ensimmäinen 1. Valko-Venäjän rintaman yritys muuttui katastrofiksi. Heinrici ja Busse olivat odottaneet hyökkäystä, ja olivat vetäneet joukkonsa ensimmäisen puolustuslinjan juoksuhaudoista ennen kuin venäläinen tykistö olisi tuhonnut heidät. Soinen maa tarjosi hyvän esteen, ja saksalaisten vastatykistöisku aiheutti puna-armeijalle suuria tappioita. Turhautuneena hitaaseen etenemiseen Zhukov lähetti reservinsä taisteluun muuttaen aiempia suunnitelmiaan, joissa niitä olisi pidätelty ennen odotettua läpimurtoa.
Alkuiltaan mennessä oli puna-armeija edennyt 4-6 kilometriä, mutta saksalaisten toinen puolustuslinja oli edelleen murtamatta. Zhukovin oli raportoitava, ettei taistelu edennyt suunnitelmien mukaisesti. Etelämpänä Ukrainan 1. rintama oli kuitenkin edennyt suunnitelmien mukaan. Kannustaakseen Zhukovia Stalin kertoi hänelle, että antaisi Konevin edetä suoraan pohjoiseen kohti Berliiniä.


title: Seelowin kukkuloiden taistelu

text:
Toisena päivänä 1. Valko-Venäjän rintama jatkoi etenemistään alkuperäisen suunnitelman mukaisesti.
Illalla 17. huhtikuuta Saksan toinen puolustuslinja murtui Neuvostoliiton 5. iskuarmeijan ja 2. kaartinpanssariarmeijan hyökkäyksessä.


title: Krister Klaunpoika Horn (1622–1692)

text: Krister Horn (1622–1692) oli kenraalikuvernööri, ja sotamarsalkaksi hänet ylennettiin 1672. Hän toimi Riian kuvernöörinä 1654–1657, Inkerin ja Käkisalmen läänin kenraalikuvernöörinä 1657–1659. Hänet nimitettiin 1660 valtaneuvokseksi ja 1661 hovioikeudenneuvokseksi Svean hovioikeuteen. Vuonna 1663 hänet nimitettiin Kaarle XI:n kasvattajaksi.


title: Krister Klaunpoika Horn (1622–1692)

text: Hänen veljensä oli Bengt Horn.


title: Krister Klaunpoika Horn

text: Krister Klaunpoika Horn on usean historian henkilön nimi:


title: Blood Sample

text: Blood Sample on suomalaisen heavy metal -yhtyeen Waltarin kymmenes studioalbumi. Se on julkaistu vuonna 2005 levymerkillä Bluelight Records.


title: Blood Sample

text: Albumi nousi Suomen virallisen listan sijalle 30.


title: Coritiba Foot Ball Club

text: Coritiba Foot Ball Club on yksi Brasilian jalkapallon suurseuroista. Coritiba, joka perustuu Curitiba, Paraná, perustettiin 12. lokakuuta 1909 Saksan maahanmuuttajia.


title: Covers All – The 25th Anniversary Album

text: Covers All – The 25th Anniversary Album on suomalaisen heavy metal -yhtyeen Waltarin cover-albumi. Se on julkaistu vuonna 2011 yhtyeen 25-vuotisen taipaleen kunniaksi.Kappaleet "Duke" on englanninkielinen versio Dingon kappaleesta "Levoton Tuhkimo", sekä "Plastic Ships" on englanninkielinen versio Hassisen Koneen kappaleesta "Muoviruusuja omenapuissa". Kappaleet on sanoittanut Kärtsy Hatakka.


title: Adrián San Miguel del Castillo

text: Adrián San Miguel del Castillo, yleensä vain Adrián (s. 3. tammikuuta 1987 Sevilla, Espanja) on espanjalainen jalkapallomaalivahti. Hän edustaa englantilaista West Ham Unitedia.


title: Adrián San Miguel del Castillo

text: Adrián on sevillalaisseura Betisin kasvatti. Hän teki ensiesiintymisensä edustusjoukkueessa 29. syyskuuta 2012 ottelussa Málagaa vastaan.


title: Krister Klaunpoika Horn (1554–1612)

text: Krister Klaunpoika Horn eli Kristiern Klasson (1554–1612) oli Åminnen vapaaherra ja osallistui Pontus De la Gardien sotaretkeen venäläisiä vastaan 1580-1581 vaikka oli aiemmin alkuvuodesta 1580 yhdessä Karl Gustavssonin (Stenbock) kanssa ilmaissut Juhana III:lle Suomen aateliston epäilykset sotimiseen venäläisiä vastaan. Hän lähti Sigismundin mukana Puolaan 1587. Juhana III:n kuoltua Kaarle-herttua lähetti hänet Djursholmiin neuvottelemaan Gustav ja Sten Banérin ja Erik Sparren kanssa, ja tuloksena oli, että Juhanan erottamat neuvosmiehet palasivat neuvostoon.


title: Krister Klaunpoika Horn (1554–1612)

text: Kahteen otteeseen hän joutui oikeuteen ja jälkimmäisellä kerralla hän sai jopa kuolemantuomion arvosteltuaan hallitsijasukua ja oltuaan yhteydessä maanpakoon lähteneeseen veljeensä Jakob Klaunpoika Horniin, mutta molemmilla kerroilla seurasi armahdus.


title: Krister Klaunpoika Horn (1554–1612)

text: Hän opiskeli Frankfurt an der Oderissa vuosina 1571–1573, ja tuolloin hänestä käytettiin nimeä Kristiern Horn, muulloin hän itse käytti ja muut käyttivät nimeä Kristiern Klasson.


title: Kanada kesäolympialaisissa 1952

text: Kanada osallistui Helsingin kesäolympialaisiin 1952 107 urheilijan joukkueella. Maa saavutti urheilulajeissa kolme mitalia, joista yksi oli kultainen ja kaksi hopeista. Kisojen mitalitilastossa Kanada ylsi 21. sijalle.


title: Rotterdamin Erasmus-yliopisto

text: Rotterdamin Erasmus-yliopisto () on vuonna 1913 perustettu Alankomaiden keskeinen yliopisto. Se on perustettu vuonna 1913. "New York Times" -lehden vertailussa Rotterdamin yliopisto sijoitettiin vuonna 2011 ensimmäiseksi Alankomaissa, 14:nneksi Euroopassa ja 33:nneksi maailmassa. "Erasmus"-sana on liitetty yliopiston nimeen renessanssiajattelija Erasmus Rotterdamilaisen kunniaksi.


title: Kuvernementti

text: Kuvernementti (, "gubernija") oli Venäjän keisarikunnan ensimmäisen tason hallintoalue. Kuvernementtia johti kuvernööri (, "gubernator"). Osa kuvernementeista oli yhdistetty kenraalikuvernöörin alaisuuteen. Tällaisia alueita olivat Suomen suuriruhtinaskunta (Suomen läänit katsottiin kuvernementeiksi), Kongressi-Puola ja Venäjän Turkestan. Kuvernementtien lisäksi keisarikunnassa oli myös alueita (, "oblast") ja aluepiirejä (, "okrug").


title: Kuvernementti

text: Kuvernementteja oli aluksi vain kahdeksan kappaletta, mutta vuonna 1914 niitä oli jo 117 kappaletta. Ensimmäiset kuvernementit perustettiin 18. joulukuuta 1708. Vuonna 1719 kuvernementit jaettiin provinsseihin (, "provintsii"). Myöhemmin kuvernementtien määrä kasvoi 23 kappaleeseen. Vuoden 1775 uudistuksessa jako kuvernementteihin ja kihlakuntiin eli ujesteihin (, "uezd") perustui alueiden väkilukuun. Samalla kuvernementti-nimityksen tilalle tuli venäläisperäinen "namestnitshestvo" (наместничество), mutta nimitys kuvernementti pysyi siitä huolimatta käytössä. Vuoden 1796 määräyksellä Venäjä jaettiin jälleen kuvernementteihin ja kihlakuntiin, jotka puolestaan jaettiin volosteihin (, "volost").


title: Kuvernementti

text: Helmikuun vallankumouksen jälkeen Venäjän väliaikainen hallitus nimesi kuvernöörit uudelleen kuvernementtikomissaareiksi. Lokakuun vallankumous jätti aluejaon ennalleen, mutta kuvernementin hallintoelimeksi tuli kuvernementtineuvosto (, "gubernskij sovet"). Vuosina 1918–1929 Neuvostoliiton aluejakoa muutettiin lukuisia kertoja. Lopulta vuonna 1929 kuvernementit korvattiin alueilla ("oblast"), aluepiireillä ("okrug") ja piireillä ("rajon"). Neuvostoliiton jälkeisissä maissa termiä "kuvernementti" ei käytetä, mutta alueiden ja aluepiirien johtajat Venäjällä ovat "kuvernöörejä".


title: Ruch Chorzów

text: Ruch Chorzów () on puolalainen jalkapalloseura Chorzówin kaupungista. Se pelaa maan korkeimmalla sarjatasolla.


title: Ruch Chorzów

text: Ruch perustettiin alun perin vuonna 1920.


title: Roni Viirlas

text: Roni Viirlas (s. 20. toukokuuta 1993 Turku) on suomalainen jääkiekkopuolustaja, joka pelaa Ranskan Ligue Magnusin Aigles de Nicessä. Hän on kuvaillut itseään kokoisekseen hyväksi liikkujaksi, jonka suurimmat vahvuudet ovat oman pään pelaamisessa, mutta jolla on valmiuksia olla avuksi myös hyökkäyspäässä.


title: Roni Viirlas

text: Viirlas on Turun Palloseuran kasvatti. Hän oli kaudella 2008–2009 joukkueen C-nuorten tehokkain puolustaja sekä runkosarjassa että SM-karsinnoissa. Viirlas voitti kauden päätteeksi C-nuorten SM-hopeaa. Keväällä 2010 hän voitti B2-nuorten Suomenmestaruuden. Kaudeksi 2010–2011 Viirlas siirtyi Rauman Lukkoon. Kauden päätteeksi Rauman Lukko ry palkitsi hänet joukkueen A-nuorista Easton Pyörä-Nurmi -tsempparipalkinnolla. Kaudella 2011–2012 Viirlas oli Lukon A-nuorten tehokkain puolustaja tehoilla 8+12=20.


title: Roni Viirlas

text: Toukokuussa 2012 Viirlas teki kolmivuotisen SM-liigasopimuksen Lukon kanssa. SM-liigadebyyttinsä hän teki 22. tammikuuta 2013 Hämeenlinnan Pallokerhoa vastaan. Viirlas merkittiin ottelussa Lukon ykköspuolustajapariin Harri Tikkasen viereen ja hän sai jääaikaa 19.28 minuuttia. Viirlas sai ottelussa myös yhden syöttöpisteen Justin Azevedon tekemään maaliin ja hänet palkittiin ottelun "Ilta-Sanomien" yhden tähden tähtipelaajana. Liigauransa avausmaalin Viirlas teki kolmannessa SM-liigaottelussaan 26. tammikuuta 2013 ylivoimalla Espoo Bluesia vastaan. Hänen liigauransa ensimmäinen playoff-maali syntyi kuudennessa puolivälieräottelussa Jokereita vastaan. Viirlaksen osuma oli Lukon 3–1-voittoon päättyneen ottelun ratkaisumaali ja vei joukkueen välieriin. Hänet palkittiin ottelun "Ilta-Sanomien" yhden tähden tähtipelaajana. Viirlaksen tulokaskausi toi kaikkiaan 18 runkosarjaottelussa tehot 1+4=5 ja 14 playoff-ottelussa tehot 1+1=2. Hän vietti kaudesta 2012–2013 ison osan myös lainalla Mestis-joukkue Savonlinnan Pallokerhossa. Suurimman osan kaudestaan Viirlas pelasi kuitenkin Lukon A-nuorissa, joissa hän voitti SM-pronssia. Viirlas jakoi tehoilla 3+22=25 A-nuorten SM-liigan puolustajien pistepörssin kahdeksannen sijan KalPan Eppu Rissasen kanssa ja valittiin kauden päätteeksi sarjan tähdistökentälliseen.


title: Roni Viirlas

text: Kaudella 2013–2014 Viirlas pelasi peräti viidessä eri joukkueessa; Lukon SM-liigajoukkueessa ja A-nuorissa sekä lainalla Mestiksessä Lempäälän Kisan, TuTon ja Mikkelin Jukureiden joukkueissa. Suurin osa hänen runkosarjastaan eteni kuitenkin TuTossa, jossa Viirlas pelasi 24 ottelua. Lukon SM-liigajoukkueessa Viirlas pelasi kuusi ottelua. Hän ei alkukauden esitystensä myötä kuitenkaan mahtunut enää vakiokokoonpanoon. Toukokuussa 2014 Lukko ja Viirlas purkivat sopimuksensa ja hän löysi samana päivänä uuden seuran TuTosta, jonne Viirlas siirtyi vuoden mittaisella sopimuksella kaudeksi 2014–2015.


title: Roni Viirlas

text: Viirlas siirtyi kaudeksi 2015–2016 vuoden mittaisella sopimuksella Kajaanin Hokkiin. Hän voitti kauden päätteeksi Mestis-hopeaa. Kaudella 2016–2017 Viirlas jakoi koko Mestiksen karsintasarjan tehotilaston voiton IPK:n Saku Kinnusen kanssa lukemalla +9. Kinnunen vei varsinaisen kärkisijan kuitenkin enempien plussien turvin.


title: Roni Viirlas

text: Kaudeksi 2017–2018 Viirlas siirtyi vuoden mittaisella sopimuksella Jokipoikiin. Hänet nimettiin joukkueen varakapteeniksi. Viirlas sijoittui 13 osumallaan koko Mestiksen puolustajien maalipörssissä toiseksi edellään vain TuTon Kalle Valtola.


title: Roni Viirlas

text: Viirlas siirtyi kaudeksi 2018–2019 vuoden mittaisella sopimuksella Ranskan Ligue Magnusin Aigles de Niceen.


title: Roni Viirlas

text: Viirlas on pelannut yhteensä neljä nuorten ja seitsemän poikien maaottelua.


title: Roni Viirlas

text: Viirlas on toisen polven liigakiekkoilija, sillä hänen isänsä Hannu pelasi SM-liigaa TPS:ssä kaudella 1982–1983.


title: Kid Sister

text: Melisa Young (s. 3 heinäkuuta 1980), joka tunnetaan paremmin nimellä Kid Sister, on yhdysvaltalainen räppäri Chicagosta. Hänen tunnetuin kappaleensa on "Pro Nails", jossa on mukana Kanye West.


title: Rohingyat

text: Rohingyat tai rohingat ovat etninen ryhmä, joka asuu pääasiassa Myanmarissa Rakhinen osavaltiossa Bangladeshin vastaisella rajalla. Rohingyoja on arviolta noin 1,4-1,7 miljoonaa, ja he ovat kärsineet Myanmarin hallinnon sortotoimista. Suurin osa rohingyoista on muslimeja, kun taas Myanmarin valtaväestö ja Rakhinen osavaltiossa asuvat rakhinet ovat pääasiassa buddhalaisia. Väkivaltaisuuksien takia monet rohingyat asuvat nykyisin Myanmarin ulkopuolella pakolaisina tai laittomina siirtolaisina. Vuonna 2017 Myanmarista pakeni satoja tuhansia rohingyoita, kun armeija puhdisti rohingyakylia kapinallisista, surmaten raa'asti myös tuhansia siviilejä. Armeija jatkoi vainoja, vaikka oli sovittu pakolaisten paluusta.


title: Rohingyat

text: Nykyisin rohingyoja on eri arvioiden mukaan 1,4-1,7 miljoonaa. Myanmarissa eli Burmassa rohingyat asuvat Rakhinen osavaltiossa ja siellä etenkin Maungdawin, Buthidaungin ja Rathedaungin alueita osavaltion pohjoisosissa. Noin kolmasosa kaikista rohingyoista asuu nykyisin Myanmarin ulkopuolella pakolaisina enimmäkseen Bangladeshissa, Pakistanissa, Saudi-Arabiassa, Malesiassa ja Thaimaassa.


title: Rohingyat

text: Rohingyoiden historiasta on ristiriitaisia tietoja. Myanmarin hallinnon virallisen kannan mukaan he polveutuvat Chittagongin alueelta tulleista bengalilaisista siirtolaisista, joita muutti nykyisille alueilleen Britannian vallattua Rakhinen alueen vuosina 1824–1826. Heitä ei siten viranomaisten mukaan voida pitää aitona myanmarilaisena etnisenä ryhmänä. Rohingyoiden mukaan he polveutuvat puolestaan alueelle 800-luvulta lähtien muuttaneista arabeista ja muista etnisistä ryhmistä. Rakhinen ja osia nykyisestä Bangladeshista aikanaan hallinneen Arakanin kuningaskunnan rajojen sisällä tiedetään olleen muslimiyhteisöjä satoja vuosia ennen brittien tuloa alueelle.


title: Rohingyat

text: Britannian siirtomaavalta suosi Bengalin muslimeita siirtymistä töihin Myanmarin Rakhineen. 1800-luvulta 1920-luvulle tultaessa Myanmariin oli vaeltanut suuri määrä muslimeita. Jatkuva toisuskoisten maahanmuutto herätti buddhalaisissa vihaa. Intialaiset olivat Burmassa usein maanomistajia. 1920- ja 1930-luvuilla itsensä uhatuksi tuntenut buddhalaisväestö alkoi vainota rohingyoita.


title: Rohingyat

text: Toisen maailmansodan alkukuukausina rohingyoiden ja Rakhinen buddhalaisten välillä puhkesi yhteenottoja. Sodan aikana rohingyat tukivat brittejä, kun taas buddhalaiset rakhinet tukivat japanilaisten Burman itsenäisyysarmeijaa. Burman itsenäistymisen jälkeen Pohjois-Rakhinessa toimi asejoukkoja, jotka yrittivät perustaa alueelle sharialain alaista autonomista valtiota.


title: Rohingyat

text: Vuonna 1978 Myanmarin armeija aloitti operaation nimeltä "Naga Min" ("Lohikäärme"), jonka virallisena tarkoituksena oli puhdistaa alue laittomista siirtolaisista. Operaation takia 200 000-300 000 rohingyaa pakeni Bangladeshin puolelle, jossa he asuivat pitkään pakolaisleireillä. Samankaltainen operaatio vuosina 1991–1992 tuotti 280 000 uutta pakolaista.


title: Rohingyat

text:
Vuonna 2001 muslimit räjäyttivät kaksi buddhalaisten temppeliä. Tämä laukaisi perinteisen muslimivainon, joita on maassa toistunut noin 10 vuoden välien. Tällä kertaa vaino ei hiipunut muutamassa vuodessa. Jyrkän kansallismielinen, rasistinen buddhalaismunkki Wirathu alkoi lietsoa rohingyoiden vainoa. Armeija alkoi tukea Wirathua.
Myös väkivaltaisuudet muslimien ja buddhalaisten välillä vuonna 2012 aiheuttivat pakolaisvirtoja


title: Rohingyat

text:
Vuonna 2017 Myanmar karkotti väkivallalla ja sillä uhkaamalla ainakin 600000 rohingyaa. Viimeisimmät väkivaltaisuudet alkoivat rohingyataustaisten kapinallisten hyökättyä useille poliisiasemille. Vastauksena kapinallisten toimintaan hallitus määräsi armeijan kukistamaan kapinan. Armeija ja siihen liittyvät muut ihmiset polttivat rohingyojen kyliä.
Myanmarin hallitus syytti palosta rohingyoita itseään. Arakan Rohingya Salvation Army eli ARSA ilmoitti olevansa poliisilaitoksia vastaan suunnattujen hyökkäysten toteuttaja. Joidenkin lähteiden mukaan järjestöllä on yhteyksiä jihadistiryhmiin, mutta järjestön itsensä mukaan se ajaa vain rohingyojen tunnustamista etnisenä ryhmänä.Myanmarin armeijan sotilaat tappoivat ja raiskasivat summamutikassa. Tappaminen tapahtui yleensä ampumalla, mutta myös mm. heittämällä lapsia palaviin taloihin. Lähes 7000 rohingyaa kuoli puhdistuksissa, joissa armeija ajoi 650000 pakoon. YK:n turvallisuusneuvosto vaati 7. marraskuuta 2017 Myanmaria lopettamaan rohingyoihin kohdistuneen ylimitoitetun väkivallan. Myös Yhdysvallat syytti Myanmarin armeijaa etnisestä puhdistuksesta ja pisti vuoden lopussa joillekin kenraaleille pakotteita. Myanmar ja Bangladesh sopivat rohingya-pakolaisten paluusta 23. marraskuuta 2017. Mutta Myanmarin armeija jatkoi rohingyoihin kohdistamiaan vainoja. Se poltti vuoden loppuun mennessä satoja rohingya-koteja.


title: Rohingyat

text: Rohingyat harjoittavat islamin uskoa, mikä erottaa heitä heidän valtaosin buddhalaisista ja osittain kristityistä naapurikansoista. Rohingyojen naapuristoissa ja kylissä on tavallisesti moskeija ja madrasa eli islamilainen koraanikoulu.


title: Rohingyat

text: Sukupuolet erotellaan, ja naiset rukoilevat joko yksin kotonaan tai muiden naisten kanssa. Suuri osa naisista käyttää myös hijabia eli pään ja ruumiin peittävää asua. Islamin uskoon liittyy myös sianlihan kielto, rukoilu viisi kertaa päivässä sekä osallistuminen kylän "Samaan" eli eräänlaiseen hyväntekeväisyysjärjestöön, joka jakaa ruokaa köyhille, tukee leskiä ja lapsia sekä toimittaa hää- ja hautajaismenoja.


title: Rohingyat

text: Kuten monet muutkin paikalliset kansat, rohingyat saavat elantonsa pääasiassa maanviljelyksestä. Tärkein viljelykasvi on riisi. Viimevuosikymmenien aikana osa rohingyaviljelijöistä on kuitenkin jäänyt maattomaksi, kun maan hallitus on takavarikoinut maata buddhalaisille. Tämä on ajanut monet muille aloille, kuten esimerkiksi sepiksi tai kalastajiksi. Syrjinnän takia monilla muillakin aloilla rohingyojen mahdollisuudet elannon ansaitsemiseksi ovat kuitenkin niukat. Rohingyat eivät esimerkiksi saa matkustaa maassa vapaasti tai työskennellä hallinnossa tai armeijassa.


title: Rohingyat

text: Rohingyat puhuvat indoarjalaista rohingyan kieltä, jota on joskus pidetty bengalin kielen murteena. Kielessä on useita lainasanoja arabiasta, urdusta, hindistä, persiasta, burmasta ja englannista.


title: Elektroninen polttoaineen ruiskutus

text: Elektroninen polttoaineen ruiskutus (, EFI) on polttomoottoreissa käytetty polttoaineen syöttämisestä palotilaan huolehtiva elektroninen järjestelmä.


title: Elektroninen polttoaineen ruiskutus

text: EFI-järjestelmissä polttoaineen ja ilman seos lasketaan erilaisten anturien antamien tietojen avulla. EFI-yksikkö laskee polttoaineen määrän oikeaksi suhteutettuna erilaisiin olosuhteisiin moottorin sisällä ja ympäröivässä ulkoilmassa.


title: Israelin parlamenttivaalit 2013

text: Israelin 19. knessetin vaalit olivat 22. tammikuuta 2013 järjestetyt ylimääräiset parlamenttivaalit, jotka jouduttiin järjestämään, kun verovuoden 2013 budjetista ei päästy sopimukseen lokakuussa 2012. Benjamin Netanjahun II hallitus oli ollut kaatumaisillaan jo alkuvuodesta 2012 kiistaan Tal-laista, joka mahdollistaa ješiva-kouluissa opiskelevien haredijuutalaisten vapautuksen asepalveluksesta. Riita johti Työväenpuolueen eroon hallituksesta 17. tammikuuta 2012, minkä myötä spekulaatiot uusista vaaleista kiihtyivät. Netanjahu onnistui kuitenkin torjumaan hallituksensa kaatumisen toistaiseksi muodostamalla Israelin historian laajapohjaisimman "kansallisen yhtenäisyyden hallituksen" Kadiman kanssa 8. toukokuuta 2012. Tosin lopulta Kadimakin jätti hallituksen Tal-lakia koskevien erimielisyyksien takia heinäkuun puolivälissä 2012.


title: Israelin parlamenttivaalit 2013

text: Oikeistolaisten päähallituspuolueiden Likudin ja Jisrael Beiteinun muodostama vaaliliitto Likud-Beiteinu säilytti asemansa knessetin suurimpana ryhmänä 31 edustajallaan 11 paikan menetyksestä huolimatta. Vaalien suurin voittaja oli uusi keskustalainen Jesh Atid-puolue, joka ensimmäisissä vaaleissaan nousi 19 paikallaan knessetin toiseksi suurimmaksi parlamenttiryhmäksi. Suurin häviäjä taas oli entinen ykköspuolue Kadima, joka menetti 25 paikkaa joutuen tyytymään kahdella edustajallaan knessetin pienimmän puolueen asemaan. Tosin Kadiman oli ennen vaaleja arveltu jopa putoavan kokonaan pois parlamentista.


title: Israelin parlamenttivaalit 2013

text: Vaaleihin osallistui kaikkiaan 34 puoluetta. Äänioikeutettuja oli noin 5,6 miljoonaa.


title: Israelin parlamenttivaalit 2013

text: Vaalien jälkeen muodostettiin Netanjahun III hallitus.


title: Israelin parlamenttivaalit 2013

text: Aiemmat vuoden 2009 parlamenttivaalit oli voittanut Israelin oikeisto. Oikeistolaiset ja uskonnolliset puolueet olivat saaneet knessetin 120 paikasta 65. Oppositiojohtaja Benjamin Netanjahun Likud ja Avigdor Liebermanin Jisrael Beiteinu olivat vaalivoittajia, jotka muodostivat Netanjahun johdolla oikeistoenemmistöisen koalitiohallituksen, johon myös vasemmistolainen Työväenpuolue osallistui. Pienempinä hallituskumppaneina olivat uskonnollista oikeistoa edustavat Shas, Yhdistynyt toorajuutalainen puolue ja Juutalainen koti. Knessetin suurin puolue Kadima jäi oppositioon.


title: Matt Cassel

text: Matthew Brennan "Matt" Cassel (s. 17. toukokuuta 1982, Northridge, Kalifornia) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa tällä hetkellä NFL-liigassa pelaavaa Minnesota Vikingsia.


title: Matt Cassel

text: Cassel on New England Patriotsin seitsemännen kierroksen varaus vuodelta 2005. Ennen ammattilaisuraansa hän pelasi Etelä-Kalifornian yliopiston joukkueessa, USC Trojansissa. Yliopistourallaan Cassel ei kertaakaan toiminut aloittavana pelinrakentajana, vaan joutui tyytymään rooliin kahden Heisman Trophy -voittajan, ensin Carson Palmerin ja myöhemmin Matt Leinartin varamiehenä.


title: Matt Cassel

text: Tilaisuutensa aloittajana Cassel sai NFL:ssä kaudella 2008, Tom Bradyn jouduttua loppukaudeksi sivuun polvivamman takia heti ensimmäisessä ottelussa. Kauden aikana Cassel onnistui vakuuttamaan Kansas City Chiefsin kyvyistään, ja hänet hankittiin joukkueen aloittajaksi ennen kauden 2009 alkua.


title: Matt Cassel

text: Huomattavasti Patriotsia heikompitasoisessa Chiefsissä Cassel ei ole kolmen kauden aikana onnistunut esittämään yhtä vakuuttavia otteita, ja spekulaatiot hänen asemastaan joukkueessa voimistuivat Chiefsin jäätyä koko liigan viimeiseksi kaudella 2012. Maaliskuussa 2013 Cassel vapautettiin sopimuksestaan ja hän solmi uuden sopimuksen Minnesota Vikingsin kanssa.


title: Matt Cassel

text: Matt Cassel toimi pelinrakentaja Christian Ponderin varamiehenä kauden 2013 kolmessa ensimmäisessä ottelussa. Neljännessä ottelussa Lontoon Wembleyllä hän aloitti kylkiluuvaivoista kärsivän Ponderin tilalla. Ottelu päättyi Vikings voittoon Pittsburgh Steelersistä.


title: Matt Cassel

text: Cassel on myös varattu baseballin ammattilaisliigan vuonna 2004. Oakland Athletics valitsi hänet tilaisuuden 36. kierroksella, mutta osapuolet eivät päässeet sopimukseen Casselin pyrkiessä etenemään jalkapallourallaan.


title: Sofia Palaiologos

text: Zoe Palaiologina (), joka vaihtoi myöhemmin nimekseen Sofia Palaiologos () (1448/1456 – 7. huhtikuuta 1503) oli Moskovan suuriruhtinatar ja Venäjän hallitsijan Iivana III Suuren toinen vaimo. Hän oli Bysantin viimeisen keisarin Konstantinos XI:n veljentytär.


title: Sofia Palaiologos

text: Sofian isä oli Morean despootti Tuomas Palaiologos. Mehmed II:n johtamien osmanien vallattua Morean hänet vietiin kahden veljensä kanssa Roomaan, jossa hänen nimensä muutettiin Zoesta Sofiaksi.


title: Sofia Palaiologos

text: Vuonna 1469 paavi Paavali II tarjosi Sofian puolisoksi Iivana III:lle yhdistääkseen ortodoksi- ja katoliset kirkot. Hän saapui Venäjälle suuren seuralaiskaartin kanssa ja hänet otettiin juhlallisesti vastaan Pskovin kaupungissa. Aiemmin leskeksi jäänyt venäläisruhtinas vei Sofian vihille Uspenskin katedraalissa Moskovassa 12. marraskuuta 1472.


title: Sofia Palaiologos

text: Ajan myötä juonikas Sofia omasi kasvavasti vaikutusvaltaa miehensä päätöksenteossa ja huhuttiin, että Iivana antoi Sofian ohjailla häntä ehdotuksillaan. Hänen sanotaan myös tuoneen Bysantin seremonioita sekä tarkan hovietiketin Kremliin, sillä ajatus Moskovasta kolmantena Roomana oli hänen mieleensä. Iivana myös myöntyi Sofian pyyntöön uudelleenrakentaa Moskova käyttäen italialaisia arkkitehteja. Hänen ei myöskään tarvinnut olla eristäytyneenä hoviin perinteisen tavan mukaan, vaan hän oli mukana ottamassa ulkomaisia edustustoja vastaan länsi-eurooppalaisten kuningattarien tapaan. Hieman ennen kuolemaansa hän suostutteli miehensä luovuttamaan kruunun pojalleen Vasilille Iivanan pojanpojalle Dimitrin sijasta, jota hallitsija oli aiemmin kaavaillut tehtävään.


title: Sofia Palaiologos

text: Iivanalle ja Sofialle syntyi yhteensä 11 lasta, mutta Vasili III:n lisäksi vain viidennelle pojalle Andreille syntyi jälkeläisiä. Sofian viimeinen tunnettu jälkeläinen Maria Vladimirovna kuoli 1610.


title: Sofia Palaiologos

text: Tyttäret:


title: Sofia Palaiologos

text: Pojat:


title: Andreas Weimann

text: Andreas Weimann (s. 5. elokuuta 1991 Wien, Itävalta) on itävaltalainen jalkapallohyökkääjä, joka pelasi vuosina 2011–2015 Englannin Valioliigan Aston Villassa, vuosina 2015–2018 Derby Countyssa sekä kesästä 2018 Bristol Cityssä. Weimannin pituus on 179 senttimetriä.


title: Ambato

text: San Juan de Ambato on kaupunki Ecuadorin keskiosassa. Se sijaitsee Andien vuoristossa noin 2 500 metrin korkeudessa. Yli 300 000 asukkaan Ambato on Tungurahuan maakunnan pääkaupunki. Vuonna 1698 perustettu kaupunki on kärsinyt vaurioita useissa maanjäristyksissä historiansa aikana. Viimeisen suuri järistys tapahtui vuonna 1949, jolloin lähes koko kaupunki tuhoutui.


title: Ambato

text: Ambatoa ympäröivä maaseutu on tärkeää hedelmänviljelyaluetta. Muita merkittäviä elinkeinoja ovat elintarvike- ja tekstiiliteollisuus. Kaupunki on myös merkittävä maantieliikenteen solmukohta, Ambaton kautta kulkee muun muassa Kanadasta Argentiinaan johtava Panamericana-valtatie. Matkustajaliikenteelle tarkoitettua lentokenttää tai rautatieasemaa kaupungissa ei ole.


title: Ambato

text: Ambatossa toimivat teknillinen korkeakoulu "Universidad Técnica de Ambato" sekä Quiton katoliseen yliopistoon kuuluva "Pontificia Universidad Catolica del Ecuador".


title: Konstantin Makovski

text: Konstantin Jegorovitš Makovski (; 2. heinäkuuta 1839 Moskova – 30. syyskuuta 1915 Petrograd) oli vaikutusvaltainen venäläinen taidemaalari, joka yhdistetään Vaeltajiin. Monet hänen historialliset maalauksensa, kuten "Venäläisen morsiamen pukeminen" näyttävät idealisoidun kuvan venäläisestä elämästä aikaisemmilta vuosisadoilta. Häntä pidetään usein akateemisen tyylin edustajana. Hänen veljensä oli taidemaalari Vladimir Makovski. Hänen poikansa oli runoilija ja taidekriitikko Sergei Makovski, joka julkaisi Pietarissa ilmestynyttä taidelehteä Apollonia.


title: Konstantin Makovski

text:
Konstantin syntyi Moskovassa venäläisen taidehahmon ja amatöörimaalarin Jegor Ivanovitš Makovskin, yhden Moskovan maalaus-, veisto- ja rakennustaiteen opiston perustajan, vanhempana poikana. Hänen äitinsä oli säveltäjä ja hän toivoi poikansa seuraavan jalanjälkiään.
Vuonna 1851 Konstantin ilmoittautui Moskovan maalaus-, veisto- ja rakennustaiteen opistoon, jossa hänestä tuli huippuoppilas, joka sai helposti kaikki saatavilla olevat mitalit. Hänen opettajiaan olivat M. I. Skotti, A.N Mokritski ja S.K Zarjanko, joista Skotti oli Karl Brjullovin oppilas. Makovskin taipumus romantiikkaan ja koristeellisiin tehokeinoihin voidaan selittää Brjullovin vaikutukseksi.


title: Konstantin Makovski

text: Vuonna 1858 Makovski ilmottautui Keisarilliseen taideakatemiaan Pietarissa. Vuodesta 1860 alkaen hän osallistui akatemian näyttelyyn teoksillaan, sellaisilla kuin "Sokean parantaminen" (1860) ja "Vale-Dmitrin kätyrit surmaavat Boris Godunovin pojan" (1862). Vuonna 1863 Makovski yhdessä 13 muun opiskelijan kanssa, jotka olivat oikeutettuja osallistumaan kilpailuun akatemian ensimmäisen luokan kultamitalista, kieltäytyivät maalaamasta annetusta aiheesta koskien skandinaavista mytologiaa ja lähtivät akatemiasta ilman tutkintotodistusta.


title: Konstantin Makovski

text: Makovskista tuli jäsen Ivan Kramskoin johtamassa "Artteli"-ryhmässä, tavanomaisesti tehden kuvia jokapäiväisestä elämästä ("Leski" 1865, "Sillikauppias" 1867). Vuonna 1870 hän oli perustamassa Vaeltajia ja hän jatkoi työskentelyä jokapäiväisiä asioita kuvaavien maalausten kanssa. Hän asetti töitään esille niin Akatemiassa kuin Vaeltajien näyttelyissä.


title: Konstantin Makovski

text: Merkittävä muutos Makovskin tyylissä tapahtui 1870-luvun puolivälissä hänen Egyptin ja Serbian matkojensa jälkeen. Hänen mielenkiintonsa vaihtui sosiaalisista ja psykologisista ongelmista taiteen värien ja muodon ongelmiin.


title: Konstantin Makovski

text: 1800-luvulla Makovskista tuli muodikas muotokuvien ja historiamaalausten tekijä. Vuoden 1889 maailmannäyttelyssä Pariisissa hän sai ensimmäisen luokan kultamitalin teoksistaan "Iivana Julman kuolema", "Pariksen tuomio" ja "Demoni ja Tamara". Hän oli yksi aikansa korkeimmalle arvostettu ja eniten maksettu venäläinen taiteilija. Monet demokraattikriitikot pitivät häntä Vaeltajien aatteiden luopiona, joka teki silmiinpistäviä, mutta pinnallisia teoksia kuten Henryk Siemiradzki kun taas toiset pitivät häntä venäläisen impressionismin edelläkävijänä.


title: Konstantin Makovski

text: Makovski kuoli Petrogradissa vuonna 1915 jouduttuaan tieliikenneonnettomuuteen, jossa sähkökäyttöinen raitiovaunu osui hänen hevoskärryynsä. Hänet haudattiin Aleksanteri Nevskin luostarin Pyhän Nikolauksen hautausmaalle.


title: Dunajská Streda

text: Dunajská Streda (, ) on kaupunki Slovakian lounaisosassa.


title: Dunajská Streda

text: Noin 23 000 asukkaan Dunajská Stredan väestöstä yli 80% eli lähes 19 000 on unkarilaisia. Slovakkeja kaupungissa asuu nelisen tuhatta ja romaneja on muutamia satoja. Kaupungissa asuu myös muutaman kymmenen hengen suuruinen saksalainen vähemmistö. Toiseen maailmansotaan asti kaupungissa oli huomattava määrä juutalaista väestöä. Vuoden 1930 väestönlaskennassa he muodostivat noin 40% osuuden Dunajská Stredan asukkaista, unkarilaisia oli puolet ja slovakkeja noin 10%.


title: Dunajská Streda

text: Dunajská Stredan kaupunkikuva on muodostuu pääosin modernista rakennuskannasta. Sen vanhat rakennukset purettiin lähes kokonaan 1950–1980-luvuilla ja korvattiin sosialistista realismia edustavalla arkkitehtuurilla. 1990-luvulla Dunajská Stredan keskusta rakennettiin uudelleen unkarilaisen arkkitehdin Imre Makoveczin suunnitelmien pohjalta.


title: Paralímni (Famagusta)

text:
Paralímni () on kaupunki ja kunta (Δήμος Παραλιμνίου, "Dímos Paralimníou") Famagustan alueella Kyproksen tasavallassa Kyproksen saarella. Sen väkiluku on (2011).
Paralímni sijaitsee Kyproksen saaren itärannalla. Kaupungin asukasluku on kasvanut huomattavasti sen jälkeen, kun Turkin armeija vuonna 1974 miehitti saaren pohjoisosan eli Pohjois-Kyproksen. Sen jälkeen rajan yli on tullut tuhansittain kyproksenkreikkalaisia pakolaisia. Paralímnin kaupunginosa Protarás on suosittu lomakohde.


title: Barbadoksen jalkapallomaajoukkue

text: Barbadoksen jalkapallomaajoukkue on Barbadoksen jalkapalloliiton hallinnoima joukkue, joka edustaa Barbadosta kansainvälisissä otteluissa.


title: Barbadoksen jalkapallomaajoukkue

text: Barbadoksen jalkapalloliitto on perustettu vuonna 1910 ja se on Kansainvälisen jalkapalloliiton FIFA:n sekä Pohjois-Amerikan, Keski-Amerikan ja Karibian alueen jalkapalloliiton CONCACAFin jäsen. Barbados pelasi ensimmäisen jalkapallomaaottelunsa vuonna 1931 kohdatessaan Martiniquen.


title: Barbadoksen jalkapallomaajoukkue

text: Barbadoksen maajoukkueen suurimpia saavutuksia ovat selviytyminen Karibian maiden mestaruusturnauksen Caribbean Cupin välieriin vuonna 2005 sekä MM-karsintavoitto Costa Ricasta vuonna 2001.


title: Barbadoksen jalkapallomaajoukkue

text: Suomi ja Barbados ovat kohdanneet yhden kerran. Tammikuussa 2003 Barbadoksen pääkaupungissa Bridgetownissa pelattu ottelu päättyi maalittomaan tasapeliin.


title: Marc Faber

text: Marc Faber (s. 28. helmikuuta 1946 Zürich, Sveitsi) on sveitsiläinen suursijoittaja. Hän julkaisee "Gloom Boom & Doom Report" -nimistä uutiskirjettä, joka tuo esille epätavallisia sijoitusmahdollisuuksia. Faber on myös kirjoittanut useita kirjoja, muun muassa teoksen "Tomorrow’s Gold – Asia’s Age of Discovery" (), joka ilmestyi alun perin vuonna 2002. Hänet tunnetaan erityisesti kultaan sijoittamisesta. Nouriel Roubinin tavoin Faber on saanut taloutta koskevien pessimististen arvioidensa takia lempinimen ”Tohtori Turmio” (). Faber ennusti Yhdysvalloissa 1987 tapahtuneen pörssiromahduksen.


title: Marc Faber

text: Faber varttui Genevessä ja suoritti 24-vuotiaana tohtorin tutkinnon Zürichin yliopistossa. Hänen taloustieteen alaan kuuluva väitöskirjansa tarkasteli tuloveron toteutusta Isossa-Britanniassa. Vuosina 1970–1978 Faber työskenteli finanssialalla White Weld & Companyn palveluksessa New Yorkissa, Zürichissa ja Hongkongissa. Sitten hän jatkoi Drexel Burnham Lambertin toimitusjohtajana vuodesta 1978 helmikuuhun 1990. Drexel Burnham Lambertin mentyä konkurssiin Faber perusti kesäkuussa 1990 oman yrityksensä nimeltä Marc Faber Limited.


title: Marc Faber

text: Faber ja aiemmin Cathay Pacific -yhtiön lentoemäntänä työskennellyt Supatra menivät naimisiin 1981. Heille syntyi tytär 1983. Faber asuu Thaimaassa. Lisäksi hänellä on pieni toimisto Hongkongissa.


title: The Megaphone State

text: The Megaphone State on alun perin Liberiasta Ghanan kautta Suomeen Viljakkalaan päätyneen tuottaja-mc Ekowin (oikealta nimeltään Jesse Markin) ja Viialasta kotoisin olevan tuottaja SimonSoundin (oikealta nimeltään Simo Tuominen) muodostama hiphop-duo. 2009 omakustanteena julkaistua "Home of the Knockout Artist" -levyä seuraa "VLA Kings", joka julkaistiin 11. huhtikuuta 2012 kotimaisen Fresh Tunes Finland -musiikkiyhtiön kautta.


title: Kaukola (Seuloskoin piiri)

text: Kaukola () on kylä Leningradin alueen Seuloskoin piirin Toksovan kunnassa Venäjällä. Se sijaitsee Kaukolanjärven länsipuolella kahdeksan kilometrin päässä Toksovasta. Vuonna 2007 kylässä oli 77 asukasta.


title: Kaukola (Seuloskoin piiri)

text: Kaukolassa sijainneet kylät mainitaan ensimmäisen kerran Novgorodin Vatjan viidenneksen verokirjassa vuonna 1500. Myöhemmin sen asukkaat olivat äyrämöisiin kuuluvia inkerinsuomalaisia. Vuonna 1848 asukkaita oli 462 henkeä. 1860-luvun alkuun saakka he olivat tilanomistajien maaorjia.


title: Kaukola (Seuloskoin piiri)

text: Kylään perustettiin zemstvon ylläpitämä koulu vuonna 1887. Vuoden 1926 väestönlaskennan mukaan siellä asui 552 inkerinsuomalaista, 47 venäläistä ja 26 Suomen suomalaista. Samana vuonna perustettiin Kaukolan kansallinen suomalainen kyläneuvosto, jonka väestöstä oli suomalaisia 729 ja venäläisiä 72. Kyläneuvostoalueeseen kuuluivat Kaukolan lisäksi myös Auvolan (ven. "Avvolovo") ja Rappulan ("Rappolovo") kylät. Kansallinen kyläneuvosto lakkautettiin vuonna 1939 ja suomalaiset karkotettiin muualle Neuvostoliittoon toisen maailmansodan aikana. 1970-luvulla kylä kuului Vartiamäen kyläneuvostoon ja vuoteen 2009 saakka Ohalatvan kuntaan.


title: Kaukola (Seuloskoin piiri)

text: Pietarin ja Käkisalmen välisellä radalla oleva Kaukolan rautatieasema sijaitsee Toksovan taajamassa Kaukolanjärven itärannalla.


title: Seitsemän laulua tundralta

text: Seitsemän laulua tundralta on Markku Lehmuskallion ja Anastasia Lapsuin ohjaama elokuva vuodelta 2000. Se perustuu nenetsi Lapsuin omiin kokemuksiin ja nenetsien kansanperinteeseen.


title: Seitsemän laulua tundralta

text: Kriitikkojen näkemykset elokuvasta ovat hyvin myönteisiä. Eräässä kritiikissä tosin nähdään siinä neuvostoaikaista propagandaelokuvaa muistuttavaa kuvausta. Pääosin kriitikkojen suhtautumista kertoo kuitenkin Kirsikka Moringin arvio, että se on vähäeleinen ja ihmisiään kunnioittava, melkein hauras elokuva.


title: Seitsemän laulua tundralta

text: Elokuva on saanut runsaasti tunnustusta. Suomessa se sai valtion laatutuen, vuoden parhaan elokuvan Jussin, ja se nimettiin Suomen Oscar-ehdokkaaksi ei-englanninkielisten elokuvien sarjassa. Elokuva kiersi lukuisilla festivaaleilla, joilla se sai palkintoja.


title: Kaukola (täsmennyssivu)

text: Kaukola tarkoittaa seuraavia asioita:


title: Sulfidimalmi

text: Sulfidimalmi on tietty mineraalimuodostuma, josta metallin erottaminen on taloudellisesti kannattavaa. Ne ovat suurin ja taloudellisesti tärkein malmiryhmä. Sulfidimalmeissa malmimineraalin metalli on sitoutuneena sulfidiksi, sulfosuolaksi, arsenidiksi, telluridiksi tai oksidiksi. Eräs sulfidimalmien luokittelutapa on jakaa ne syntytavan perusteella kolmeen ryhmään.


title: Kiisumalmi

text: Kiisumalmi (, kiisu) on malmi, joka sisältää eri metallien sulfidimineraaleja. Tällaisessa mineraalissa metalli on sitoutunut rikkiin sulfidiksi. Kiisumalmeja ovat esimerkiksi


title: Huber (yritys)

text: Vesijohtoliike Huber oli sveitsiläissyntyisen Robert Huberin Helsinkiin vuonna 1879 perustama yritys. Se oli vesi- ja lämpöjohtoalan asennus- ja tukkuliike. Sillä oli 1960-luvulla eri puolilla Suomea 19 sivuliikettä. Sen 1955 suurasiakkaita varten perustettu tytäryhtiö Oy Huberko Ab oli vesi- ja lämpöjohtoalan tukkuliike ja öljypoltintehdas.


title: Huber (yritys)

text: Äitinsä puolelta Huberin sukuun kuuluva vuorineuvos Claes Wahlberg kehitti toimikaudellaan Huberista alan johtavan yrityksen.


title: Huber (yritys)

text: Yrityksen osti vuonna 1995 YIT, ja se on nykyisin YIT-konserniin kuuluva Caverion Oyj.


title: Tyrnävän Tempaus

text: Tyrnävän Tempaus on vuonna 1922 perustettu tyrnäväläinen urheilun yleisseura. Seuran lajeja ovat pesäpallo, lentopallo, yleisurheilu, hiihto ja kuntoliikunta. Tyrnävän Tempaus tunnetaan kenties parhaiten pesäpallosta, jossa seuran naisten edustusjoukkue pelasi pääsarjatasolla Superpesiksessä vuosina 2000–2009. Naisten edustusjoukkue pelaa toiseksi korkeimmalla sarjatasolla Ykköspesiksessä kaudella 2017.


title: Tyrnävän Tempaus

text: Pesäpalloa on harrastettu Tyrnävällä jo 1920-luvulla suojeluskunnan ja muiden yhdistysten toimintamuotona. Tempauksessa pesäpallo on noussut miesten osalta jo 1940-luvulta ja naisten osalta 1980-luvulta lähtien mukaan tärkeänä osana toimintaa. Miesjoukkue pelasi Suomensarjassa jo 1950-luvulla, mutta joukkue hajosi 1960-luvun alussa. Uusilla voimilla miesjoukkue nousi 1972 Suomensarjaan säilyen sarjassa muutaman vuoden, pudoten jälleen maakuntasarjaan vuonna 1976. Vuonna 1980 paluu Suomensarjaan onnistui seitsemäksi vuodeksi. Tämän jälkeen joukkueen kokoaminen on aaltoillut Suomensarjan ja joukkuettomuuden välillä. Tunnetuin Tempauksen miespesäpalloilija on Pentti Lipponen, joka on kuusinkertainen Itä-Länsi-pelaaja ja voitti lyöjäkuninkuuden Imatran Pallo-Veikkojen joukkueessa v. 1986.


title: Tyrnävän Tempaus

text: Naisten pesäpallo alkoi harrastusluontoisena vuonna 1984 ja seuraavana vuonna joukkue pelasi piirisarjaa. Sen jälkeen kehitys oli nopeaa, sillä jo vuonna 1994 noustiin Ykköspesikseen ja vuonna 2000 Superpesikseen, jossa naiset pelasivat kauteen 2009 saakka. Naisjoukkue voitti supersarjassa hopeamitalin vuonna 2003. Tempauksen riveissä on pelannut vuosien varrella useita nykyisiä huippupelaajia mm. Kaisa Salmela, Marjukka Urpelainen, Paula Saloranta, Salla Risku ja Tanja Vehniäinen.


title: Tyrnävän Tempaus

text: Tempaus kasvatteja pelaa myös ylimmällä sarjatasolla, josta on noussut pelaajia ylimpiin sarjoihin. Tulevalla kaudella Tempauksen kasvateista naisten superissa pelaavat: Milla Haapalainen, Sarita Heikkinen ja Terhi Pesonen, sekä Essi Kylli ja Juulia Lautaoja.


title: Tyrnävän Tempaus

text: Junioreissa Tempauksen E-pojat voittivat SM-pronssia v. 1997. B-pojat voittivat hopeaa v. 1983 ja B-tytöt pronssia v. 2004.


title: Tyrnävän Tempaus

text: Vuoden jokeri:


title: Tyrnävän Tempaus

text: Vuoden lukkari:


title: Tyrnävän Tempaus

text:
Vuoden tulokas:
Vuoden pelinjohtaja:


title: Tyrnävän Tempaus

text: Tempausta seuratasolla edustaneita arvokisaurheilijoita ovat keihäänheittäjät Jorma Markus ja Sami Saksio.


title: Pohjoismainen passivapaus

text: Pohjoismainen passivapaus on Pohjoismaiden kesken sovittu käytäntö, jonka mukaan Pohjoismaiden kansalaiset eivät tarvitse passia tai muuta matkustusasiakirjaa liikkuessaan Pohjoismaasta toiseen.


title: Pohjoismainen passivapaus

text: Passivapaus astui voimaan 12. heinäkuuta 1952. Uudempi sopimus solmittiin vuonna 1954 Suomen, Ruotsin, Norjan ja Tanskan kesken. Islanti liittyi sopimukseen vuonna 1955 ja Färsaaret vuonna 1966.


title: Pohjoismainen passivapaus

text: Passivapaus on sisällöltään laajempi kuin Schengenin sopimus; Schengen-alueenkaan sisärajoillakaan ei yleensä tarkasteta matkustusasiakirjaa, mutta matkustajalla on kuitenkin oltava sellainen mukana.